c: text/html

text:
Zimoshile iziteleka - Ungqongqoshe
2012-10-25 16:12
Cape Town - Iziteleka eziqubuke ezimayini ze-platinum kanjalo nezegolide, zilahlekisele umnotho wakuleli ngo-R10.1 billion, kusho uNgqongqoshe wezeziMali uPravin Gordhan, ngesikhathi ethula inkumulo yakhe ebizwa nge-Medium-Term Budget Policy Statement.
"UMgcinimabhuku uhlawumbusela ukuthi ifinyelele ku-R10.1 billion imali elahlekile njengoba bekuqhubeka iziteleka ezingagunyaziwe."
"Isigameko sasemayini iLonmin, eMarikana siqubule iziteleka embonini yezimayini, iziteleka ziqale ngenyanga ka-Agasti, zonke zikhubaze inzuzo."
UGordhan uthi ukwehla komsebenzi embonini yezimayini, akugcini ngokukhubaza le mboni kuphela, kodwa kuphumela nakwezinye izimboni, uthe inzuzo yehle ngo-3.3% ngenya nga ka-Agasti.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).

robotstxt: allowed

filter: keep


text:
USerero unethemba lokululama ngokushesha
2012-09-26 12:01
Johannesburg - UThulani
Serero unethemba lokuthi uzosheshe abuyele enkundleni ngemuva kwezindaba zokuthi
ngeke akwazi ukudlala cishe isikhathi esingangonyaka ngenxa yokulimala.
Isihlabani
seBafana Bafana sithole ukuxilongwa ngemishini ngoMsombuluko ntambama ngemuva
kokulimala emdlalweni owawungeSonto owaphela ngo 1-1, i-Ajax Amsterdam ibhekene
neDen Haag.
USerero
uthi usazophinde ahlolwe futhi ngesento elizayo ukuze kubonakale ukuthi
ngempela uzohlala isikhathi esingakanani engadlali.
“Odokotela
bazongazisa ukuthi bacabangani, mina nje okuzomele ngikwenze ukuthi ngenze
konke okusemandleni ami ukuthi ngisheshe ngilulame. Khona kuyakhathaza ngoba
besengiqala ukulithola njalo ijezi eqenjini. Kodwa-ke ebholeni ziyenzeka izinto
ezifana nalezi,” usho kanje etshela abeKickoff.com.
USerero
wafaka igoli lakhe lokuqala ngasekuqaleni kwenyanga, selokhu ajoyina i-Ajax
kanti ubese elithola ijezi ngaphansi komqeqeshi uFrank de Boer ngemuva
kokungadlali isikhathi eside ngenxa yokulimala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Azobhekana nejele amahlongandlebe - ANC
2012-11-20 12:06
Johannesburg - Amalungu e-ANC aziphathisa okwezigebengu ngesikhathi kunemihlangano afanelwe ukuboshwa agcinwe ejele, kusho iqembu ngoLwesibili.
"Sinethimba elinamalungu cishe angu-18 eNEC elibhekene nabangaziphethe kahle njengoba kuqhubeka ukuphakanyisa kwamagama abangase bahole i-ANC," kusho isikhulumi seqembu uJackson Mthembu.
"Uma kudingeka babaqondise izigwegwe bazokwenzenjalo ngendlela efanele. Uma kudingeka babize amaphoyisa, bazophinde benzenjalo futhi."
UMthembu ubephawula ngombiko weThe Star wangoLwesibili othi ilungu eliqavile le-ANC lisolwa ngokusabisa ngokudubula ozakwabo egatsheni laseGauteng kulandela ukungavumelani ngesikhathi kuqhubeka ukuphakanyiswa kwamagama.
Igatsha lalinengqungquthela yokuphakamisa amagama ngaphambi kwengqungquthela yesifundazwe, nekazwelonke yeqembu ezoba seMangaung ngoDisemba.
UMthembu uthe uyazi ngalesi sigameko.
"Asihambisani nezenzo ezinjena. Uma ilungu lenza into enjalo, kumele lifakwe ejele."
NgoMsombuluko uNobhala Jikelele we-ANC uGwede Mantashe uthe ithimba le-NEC limatasa liphezulu kwezikhalazo ngenhloso yokuzixazulula."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kubulawe indoda eReiger Park
2013-01-31 07:43
Johannesburg - Kudutshulwe kwabulawa owesilisa esigamekweni sokudubula eReiger Park ngaseBoksburg, kusho amaphoyisa aseGauteng ngoLwesine.
Indoda, 42, idutshulwe ngabo-11:00 ngoLwesithathu ngesikhathi kuma imoto yohlobo lwe-VW Golf enamadoda amathathu phakathi, ngaphandle komuzi wayo, kusho uSergeant Mashudu Phathela.
"Ababili baphume emotweni base bathi ukutholana kancane ngamankomane nale ndoda, ibe isikhipha isibhamu iyadubula. Nabo bahoshe ezabo bayidubula yashona."
- Landela
IzindabaNews24 kuTwitter
- SAPA


text:
BULAWAYO LEWASHINGTON DC—
Ikhansili yakoBulawayo ibike ukuba isizayekethisa uhlelo lokuvalwa kwamanzi ngendlela yokuwalondoloza kulelidolobho ngelanga elilodwa kusukela ngoMvulo. Lokhu kutsho ukuba asezavalwa okwensuku ezintathu hatshi ezine njengakade kusenzekala.
Ukhansila kaWard five, uDokotela John Ferguson obambe umhlangano wekhomithi yamanzi oweCouncil's Future Water Supplies and Water Action Committee ngolweSibili, wathi kusukela ngoMvulo izakhamizi sezizakuba lamanzi okwamalanga amane ngeviki kusuka kumalanga amathathu.
Uthi banqume lokhu kulandela ukuna kwezulu osokungenise amanzi emadamu lanxa engakabi manengi kanye lamanzi asengena evela edamu leMtshabezi.
Ikhansili yakobulawayo iqale ukuvala amanzi nyakenye lapho eqale ivala okwelanga elilodwa yaya kwamabili yaze yacina isivala amalanga amane.
Impompi eziletha amanzi evela edamu leMtshabezi ziqale ukusebenza ngenyanga ephelileyo lanxa kulokhu kulenhlupho ezidinga ukulungiswa.
Kubika intathelizindaba yeStudio 7 uNothando Sibanda osipha loludaba ekoBulawayo.
Udaba luka Nothando Sibanda lokuvulwa kwamanzi koBulawayo
Ukuhlaziya loludaba lwamanzi olubhekane lezakhamizi zako Bulawayo uNtungamili Nkomo weStudio 7 uxoxe lesiphathamandla senhlanganiso yezakhamizi zaleli dholobho eyeBulawayo Progressive Residents Association ebona ngenhlelo eziphathelane lokutholisa uzulu amanzi uMnumzana Anglistone Sibanda othi bayalamukela inyathelo likamanisipala.
Ingxoxo loMnu Anglistone Sibanda ngodaba lwamanzi


text:
Simichithile isicelo umlimi waseZim
2011-04-04 17:04
Johannesburg - INkantolo ekulu yamaJaji ngoMsombuluko isichithile isicelo ebesifakwe usomabhizinisi waseFree State, uCrawford von Abo, nobefuna ukunxeshezelwa uhulumeni wakuleli ngamapulazi amulahlekela eZimbabwe.
Izindaba zesiteshi somsakazo sakwa-SABC sibike ukutho le nkantolo isishayel indiva isinqumo seNkantolo ePhakeme nesakhipha ukuthi uhulumeni ukhokhele uVon Abo ngomhlaba owamulahlekela ngesikhathi kusatshalaliswa kabusha umhlaba eZimbabwe.
Lokhu kulandela ukuthi uhulumeni wakuleli wahluleka ukumvikela.
Le nkantolo ihlaluke ukuthi yize uhulumeni wakuleli ungalusingathanga ngendlela lolu daba, kodwa lokho akumniki igunya lokuthi anxeshezelwe ngemali uVon Abo.
UVon Abo wayenamapulazi eZimbabwe isikhathi esingangeminyaka engu-50, kodwa wasala engenayo ngisho indibilishi ngesikhathi kuphucwa abalimi abamhlophe amapulazi, nalapho alahlekelwa angu-14.
- SAPA


text:
Biti:Ukuthuthuka Komnotho weZimbabwe Kuzakwehla Kancane
UBiti wazise idale lephalamende ukuthi isilinganiso sokuthuthuka komnotho sehlile lonyaka nxa siqathaniswa lesomnyaka odluleyo.
Ministan Kudin Zimbabwe Tendai Biti
xMinistan Kudin Zimbabwe Tendai Biti
Sithandekile Mhlanga
15.11.2012 19:20
WASHINGTON DC—
Umphathintambo wezemali uMnu. Tendai Biti lamhlanje wethulele idale le phalamende, uluhlu lokubuthaniswa kwemali kahulumende lendleko yakhe olwe budget.
UBiti wazise lelidale ukuthi isilinganiso sokuthuthuka komnotho welizwe ekhulwini sehlile lonyaka nxa siqathaniswa lesomnyaka odluleyo.
Ungezelele wathi ilizwe lizakuba lendleko enkulu yokuqhuba ukhetho lokwamukela kumbe ukwala isisekelo sombuso esitsha olweReferendum.
Okunengi ngokwabiwa kwalimali sikwethulela yintathelizindaba yeStudio 7 uMark Peter Nthambe.
UMark Peter Nthambe Uyalandisa
Ukuhlaziya loludaba, uSithandekile Mhlanga weStudio 7 uxoxe loMnu. Rejoice Ngwenya, ingcwethi ecubungula ezombusazwe, endawonye loMnu. Albert Mhlanga omela iPhumula edale lephalamende, obekhona kusethulwa uluhlu lwebudget.
UMnu. Mhlanga usungule lingxoxo ngokusifinqela okumqoka okwethulelwe lelidale.
Ingxoxo LoMnu. Albert Mhlanga Endawonye LoMnu. Rejoice Ngwenya


text:
Uzibulele ofeyile u-matric kathathu
2013-01-14 12:08
Johannesburg - Kube ngumzuzu onzima ngesikhathi kutholakala isidumbu sebhungu laseMmotong wa Perekisi, eLimpopo, uVictor Mabotja, 21, silenga ophahleni lwendlu ekhaya kubo.
UMabotja kukholakala ukuthi uthathe intambo wazilengisa ngesikhathi ehluleka ukwamukela ukuthi usephinde wafeyila ibanga leshumi, aselifeyile kwaze kwaba kathathu, kubika iphephandaba iThe Star.
“Niyijabulele impilo. Ngiyanithanda nonke,” kusho incwadi eshiywe ngumufi ngemuva, eyibhalele umndeni wakhe.
Lo mfundi kuthiwa ubefisa kakhulu ukuphasa umatikuletsheni wakhe, njengoba ebenephupho lokufunda enyuvesi ngelinye ilanga.
Ubephupha ngokuba nguthisha we-Maths neScience.
Umama kamufi u-Elizabeth, 59, nguye ozithele phezu kwesidumbu sendodana yakhe ,umama uthi uqale ukukhathazeka ngesikhathi ingaluphenduli ucingo futhi engayiboni lize ledlula ku-20:00.
"Ngihlangabezane nembibizane ngesikhathi ngimbona elenga," kukhala umama ngesikhathi elandisa abezindaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Basale dengwane bekhishwa endliniComment on this story
BAWINILE NGCOBO
USALE dengwane umndeni wakwaKhumalo eMlazi kufika isikhonzi senkantolo nomyalelo wokuthi kukhishwe zonke izimpahla zawo ngoba umuzi osuhlale kuwo iminyaka engu-20 usuthengwe ngomunye umuntu.
Ngesikhathi kufika Isolezwe kwaKhumalo kwa-D izolo, izimpahla bese zigcwele ngaphandle ezinye zisakhishelwa ngaphandle.
Amalungu alo mndeni nomakhelwane bebesakhungathekile.
Umnikazi walo muzi, uNkk Gelly Khumalo (66), uthe le ndlu wayithenga ngo-1992 komunye umlungu ngo-R80 000. Uthe wadayisa indlu yakhe, wafaka leyo mali njengediphozithi yale ndlu, wabe esekhokha imali esele yaze yaphela.
Uthe inkampani yomlungu ayethenge kuye indlu yawa engakalitholi itayitela kodwa unazo zonke izincwadi ezikhomba ukuthi le ndlu ngeyakhe.
Uthe kusukela ngo-2004 kukhona obefika kule ndlu ezothi abaphume ngoba sekungeyakhe.
Lo mndeni uveza ukuthi izincwadi eziphethwe yilo othi usengumnikazi wale ndlu ziyasolisa ukuthi ngezomgunyathi ngoba zinezinombolo zetayitela ezingafani.
Indodakazi kaNkk Khumalo, uNksz Lungi Khumalo, ithe ngo-2004 kwafika umuntu thizeni bengekho washiya inombolo kumuntu osizayo wathi uphuma ebhange.
“Ngakusasa kwafika umuntu esethi uzobona indlu edayisayo, lo muntu esefake isikhangiso sokuthi indlu iyadayisa. Sathi uma sifona wathi indlu idliwe yibhange, saxakeka ukuthi kanjani ngoba asikaze sixhumane nabhange ngesikhathi siyithenga,” kusho uNksz Khumalo.
Uthe kusukela ngaleso sikhathi bekufika abantu abazobona indlu edayisayo.
Uthe ngo-2006 kuya ku-2007 bebehamba izinkantolo befuna ukuthi bangakhishwa kule ndlu kodwa kungaqondakali lutho ngaleli cala ngoba lo owayethi uyabakhipha wayengafiki.
UNksz Khumalo uthe ngo-2008 kube sekulokhu kufika lowo othi ungumnikazi womuzi ehamba nonogada befuna baphume.
“Sizamile sithinta abameli, sikhokha imali sifuna usizo kodwa asisizakalanga,” kusho uNksz Khumalo.
Lo mndeni usola ukuthi omunye walaba ababakhiphayo wakwazi ukuthola imininingwane yabo ngoba vele wayesebenzela inkampani edayisa izindlu, wabona ukuthi abakalenzi itayitela wabe esenza ubugebengu, wenza kuqala itayitela ukuze athathe lo muzi.
Ummeli, uMnuz Vikela Nhlokwana, obeqashwe yilo mndeni ukuthi awusize ekuqaleni kwalo nyaka uthe yena ufike sesivele siphumile isinqumo senkantolo sokuthi lo mndeni uphume kule ndlu.
“Angifikanga ngesikhathi kusakhulunywa ngalolu daba enkantolo, ngithole kamuva sengithi ngiyaqala ngiyalusebenza udaba, ngathola ukuthi inkantolo seyasithatha isinqumo sokuthi kumele lo mndeni uphume endlini. Into ebiyinkinga wukuthi kulo muzi bekufika abantu abangaqondakali okuwunogada namalungu omndeni lo omunye,” kusho uNhlokwana.
Uthe ngeke angene kweminye imininingwane ngalolu daba.
Owesilisa obengaphandle kulo muzi othe akathandi ukuthi kubhalwe igama lakhe ephepheni uthe uzomeseka umfowabo ofuna le ndlu.
Uthe ngesikhathi inkampani abalo mndeni ababethenge kuyo umuzi iwa, izinto ezazisegameni layo zafakwa endalini kubalwa nendlu.
“Ubhuti wathenga le ndlu kwi-auction ngo-2008 bathola imvume enkantolo enkulu yokuthi kukhishwe abangaphakathi. Le ndlu akukaze kube ngeyalo mndeni (Khumalo) kwasekuqaleni,” kusho lo wesilisa.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
I-UN ifuna usizo ngeDRC
2013-01-10 15:01
New York - UNobhala Jikelele we-United Nations uBan Ki-moon ufuna ezinye izinsiza ukuze kuqiniswe amasosha e-UN okugcina ukuthula, atshalwe eDemocratic Republic of Congo.
UMoon ufuna kwandiswe amasosha kanjalo nezinsiza zokusebenza ebusuku, amakhamera kanye nokunye.
Okhulumela iNhlangano yeZizwe uMartin Nesirky utshele izintatheli wathi uBan uthumele incwadi ngoDisemba 27 kwabe-Security Council efaka isiphakamiso okuhloswe ngaso ukuphucula isimo sokuvikelwa komphakathi eDRC.
Isithunywa se-UN sithe kulindeleke ukuba uBan athumele umbiko kumkhandlu wezokuphepha ngasekupheleni kwenyanga, ocacisa kabanzi ngeziphakamiso zokwengenzwa kwamasosha okungenani angu-2 000.
Amasosha lana kubhekeke ukuthi atshalwe edolobheni iGoma.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuboshwe omunye we-MDC
2012-10-19 12:01
Harare - Amaphoyisa aseZimbabwe asebophe izikhulu eziseqenjini likaNdunankulu wezwe uMorgan Tsvangirai, iMovement for Democratic Change, kusho iqembu.
I-MDC ikhiphe isitatimende esithi uSihlalo weqembu uJulius Magarangoma, uboshwe ngamaphoyisa, emsola ngabakubiza ngokuphazamisa ukuthula emphakathini.
Kuthiwa ukuboshwa kukaMagarangoma kuhlobene nezidubedube zango-2010.
Siboshwa nje lesi sikhulu, esikhathini esingangesonto esedlule kuboshwe uNgqongqoshe woMnyango wezokuMbiwa Phansi u-Elton Mangoma, esolwa ngokuthi wabukela phansi inkulumo kaMengameli uRobert Mugabe, ayethula ezinyangeni eziyisithupha ezedlule.
Amaphoyisa awatholakalanga ukuthi aphawule ngalolu daba.
"I-MDC iyakugxeka ukuhlukunyezwa nokwesatshiswa kwezikhulu, amalungu nabalandeli," kusho isitatimende seqembu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- AFP


text:
Ushiswe nge-ayina ehlaselwa - Amaphoyisa
2013-01-17 08:01
Johannesburg - Unesi uhlaselwe nge-ayina elishisayo ngesikhathi yena nalowo asebenza aphinde ahlale naye behlaselwa yizigebengu eflethini labo eliseDaspoort, ePitoli, kusho amaphoyisa.
Lo nesi, 24, ungene endlni wazithela ezigebengwini ezine zihlome ngemimese, kusho uCaptain Bonginkosi Amos Msimango esitatimendeni.
Ngemuva kokudlubulundela bangene kuleli flethi ngabo-17:30, babophe unesi wokuqala.
Kuthe uma kufika owesibili ephuma eHercules Clinic lapho esebenzela khona, bambopha base bamshisa nge-ayina esilevini nasendololwaneni ngesikhathi enqaba nokhiye bemoto yakhe.
Babe sebebaleka ne-laptop nePolo Vivo.
Akukaboshwa muntu.
- Landela
IzindabaNews24 kuTwitter
- SAPA


text:
Baya enkantolo abafana abasolwa ngokufa komuntu
2012-12-31 08:31
Johannesburg - Bazovela ngaphambi kweNkantolo yeMantshi yaseButterworth,
e-Eastern Cape, abafana abathathu abasolwa ngokufa kwendoda eneminyaka engu-56
ubudala.
Abasolwa baseminyakeni ephakathi kuka-15 no-17 ubudala.
Baboshwe endaweni yase, Mangweni, eZangwa Village, ngemuva kwesikhashana
kugwazwe kwabulawa umufi, kusho okhulumela amaphoyisa uCaptain Jackson Manatha.
"Umuntu obedlula ngendlela uthole indoda yopha kakhulu ngoMgqibelo
ekuseni. Ibe isiphuthunyiswa esibhedlela yaphelela khona" kusho uManatha.
Uphenyo lwamaphoyisa luholele ekuboshweni kwabafana abathathu, laba badedelwe
ngaphansi kwesandla sabazali.
Kulindeleke bavele ngaphambi kwenkantolo
ngoMsombuluko, babhekene necala lokubulala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kwebiwe izikhali
2012-04-16 10:33
Johannesburg - Sekuqalwe uphenyo ngokulahleka kwezikhali ezihlanganisa izibhamu ezingamaR5, ezine ezebiwe eWaterkloof Air
Force Base.
Lezi zikhali zisebenza ukugada ubuholi obuhlanganisa uMengameli uJacob Zuma.
Bayishumi abasebenza ukugada ubuholi, okumanje ababhekene namacala, kubika iphephandaba iBeeld.
Kwatholakala mhla zingu-9 Mashi, ukuthi kukhona izikhali ezinyamalele.
Okhulumela uMnyango wezokuVikela uBrigadier General
Xolani Mabanga, uthi lukhona uphenyo olwenziwayo.
Uthi okuvelayo okwamanje ukuthi amakhamera asebenza ngaphakathi la kugcinwa khona izikhali abe engasebenzi.
Uthi akukho okukhombisa ukuthi kwagqekezwa, uthi owavula lana kugcinwa khona izikhali wasebenzisa ukhiye.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Zibhodla umlilo izingane zesiboshwaComment on this story
PHUMLILE NTSELE noNQOBIZIZWE ZWANE
IZINGANE zowesifazane odonsa isigwebo seminyaka engu-16 ejele laseWestville ngecala lokubulala umyeni wakhe zithi azimdingi kulo mndeni futhi zifuna abolele ejele.
UNkk Sibongile Dlamini watshela leli phephandaba ukuthi leli cala walenza ngonyaka ka-2003 ngenxa yokuhlukunyezwa umyeni wakhe.
Ngesikhathi zibhobhoka okokuqala zixoxa neSolezwe ngalolu daba intukuthelo yazo beyibhalwe ebusweni ngonina, kanti zilibeke ngembaba elokuthi “ungumthakathi ombethe isikhumba semvu”.
“Umama wethu wavula isilonda esingasoze savaleka ezinhliziyweni zethu ngokuthengela ubaba izinkabi ukuze zimbulale ngoba nakhu egaqele amafa,” kusho enye yezingane zikaSibongile, ecele igama ligodlwe ngenxa yobungozi bukanina.
Iqhubeka ivumelana nezinye izingane zakwabo nalapho ithe into ebacika kakhulu wukuthi ngemuva kokuthi unina ebazwise ubuhlungu obukhulu useqhamuka manje esehlanakezela amaqiniso njengoba ekhuluma emithonjeni yabezindaba efuna ukuxegiselwa isigwebo ngoba ethi abazukulu nomndeni wonke uyawukhumbula ufuna nokulungisa amaphutha kanti futhi wayehlukunyezwa kanzima nguyise.
“Kungani nje egijima eyoqamba amanga kwabezindaba thina njengezingane zakhe nomndeni engasibheki futhi esho nokuthi akasidingi. Akekho noyedwa wethu ozihlupha ngokuyomvakashela ngoba ungundlovukayiphikiswa futhi wayesizonda sonke ehambela phezulu, eqhosha ngamabhizinisi kababa lo agcine embulalele wona,” kusho le ngane.
Bathi udaba lokuthi unina washiswa wuyise ngophalafini emhlukumeza ngamanga wodwa. Baveza ukuthi unina wayesebenza esitolo esipheka ukudla washiswa ngamafutha njengoba elimele kodwa manje unina uqhubeka nokuphazamisa umphefumulo kayise emathuneni umqambela amanga.
Izingane zithi unina wazixosha ekhaya ngemuva kokufa kukayise ngoba nakhu zinolwazi lonke ngetulo ayelihlela lokubulawa kukayise. Zithi zabuyele ekhaya ngoba eseboshiwe.
USibongile usanda kuzwakala emisakazweni ehlukene eveza ukuthi akasiyona ingxenye yokubulawa komyeni wakhe yize wayehlukumezekile emshadweni wakhe. Le nkulumo yakhe beyiyingxenye yezinkulumo zomkhankaso wokulwa nokuhlukunyezwa kwabesifazane nezingane i-16 Days of Activism Against Women and Children kule nyanga.
Watshela leli phephandaba ukuthi umyeni wakhe wamthola engento yalutho futhi kumanje akasenawo umndeni kodwa izingane zithi uyise ubeyisikhulu samabhasi eSiphingo enezitolo endaweni yakubo eNanda, eNewton C.
Udadewabo kamufi osadla anhlamvana nongathandanga namagama akhe, uthe udaba lokubulawa komfowabo lumvusela iminjunju futhi akanabo ubudlelwano nonkosikazi kamufi.
“Anginabo ubudlelwano obuhle nonkosikazi kamfowethu kangangoba angimvakasheli nasejele. Sihlukumezekile emndenini esesikufisa manje wukuthi siphole lesi silonda,” kusho lona wesifazane ngezimfishane.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
I-AfriForum ingenelele kolwe e- toll
2012-06-15 16:00
Johannesburg - Inhlangano yamalungelo i-AfriForum isifake isicelo enkantolo ngenhloso yokuba yingxenye yokulalelwa kwesicelo sikahulumeni sokuphikisa isinqumo senkantolo sokumisa uhlelo lwe e-tolling.
Iskhulu esiphezulu uKallie Kriel uqinisekise ukuthi i-AfriForum ifake isicelo ngoba ifuna ukubonisa uhulumeni ukuthi uyaphambuka ngokuzama ukuphumelelisa lolu hlelo.
UKriel uthi abashayeli bezimoto abangabhaliseli lolu hlelo kuze kuba kuphuma isinqumo senkantolo sokugcina.
"Uma abashayeli bengabhaliseli lolu hlelo abakwaSanral bazophoqeka ukuthi benze ngenye indlela," kusho uKriel.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Kuyasiza ukuzehlisa emgwaqeni - Umbono
2013-02-20 16:18
Cape Town - UDanielle O'Donoghue waseLinksfield usevule icala lokushayeliswa kwabi yiphoyisa lomgwaqo athi laba nodlame, lamkhombisa isibhamu nebheji lomsebenzi.
Okhulumela amaphoyisa uLungile Dlamini uthi icala leli lizokwedluliselwa kuMqondisi wezokuShushiswa koMphakathi.
Sibuze abafundi beZindaba News24 ukuthi kuke kwenzeke yini bahlangabezane nabanye abashayeli abanidlame, sathi abaqhamuke nezeleuleko ezingasiza.
USimphiwe Spijo Nxumalo uthe: Kuhle ukuzehlisa noma ngabe uyazazi ukuthi ungusomandla noma uyisiqhwaga.
UZoe Myeza uthe: Akukho okudlula ukuzehlisa ngoba ungaze ufe ufele ubala, kunabantu ovele ubone nje ukuthi kwanqondo ngathi ayiphelele kahle ukwenza kwakhe.
Lolu hlobo ulubona ngokujaha ukulwa nokuthuka inhlamba, kuhle ukuvele uthule uhambe.
UZimele Talent uthe: Kufanele sikuqonde ukuthi amaphutha ayenzeka emgwaqweni, uma kukhona owenza iphutha eliphazamisa omunye lowo kufanele azehlise axolise,kudlulwe kuleyonto.
Inkinga abantu abasakufuni ukuxolisa noma benephutha, ukuzehlisa komuntu akumehlisi isithunzi.
UMenzy Dlamini uthe: Sonke siyawenza amaphutha emgwaqeni, ukugwema izinto eziningi kuhle umane uzivalele umlomo wakho, ushaye imoto yakho ikhale amaphepha.
UPrince Gift Zondo uthe: Kwenzeka njalo noma ikathathu ngenyanga, abelungu iningi labo abamfuni umuntu omnyama.
Ngike ngagibela itekisi, umlungu wayehambe engena phambi kwetekisi.
Iphoyisa lomgwaqo eGoli, langikhomba ngesibhamu ngihamba nezingane, sibanga ukuthi angilivulelanga phambi kwani.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Umngani ubulale omunye kubangwa ishumi
2013-01-30 08:23
Cape Town - Kuphele ngokuchitheka kwegazi ukukweletana kwabangani ababili u-R1 njengoba indoda igcine isale enkundleni ngenxa yalokhu, ishiya intombi nezingane, kubika iDaily Voice.
UYandisa “Maradonna” Cele, 31, ugwazwe washona esendleleni eya emsebenzini ngoLwesine.
Lesi sigameko senzeke buqamama nasemzini wakhe oseBrown’s Farm, ePhilippi.
Umsolwa – noyilungu eliqavile leZion Christian Church (ZCC) – uzinikele emaphoyiseni aseNyanga kanti kulindeleke ukuthi abekwe icala lokubulala uCele.
Izakhamuzi ebeziwotha ubomvu zicekele phansi umjondolo kamsolwa.
UMandisa Tokwe, noyintombi kamufi, uthi akakakholwa namanje ukuthi ubaba wabantwana bakhe abathathu nalo ongakazalwa balahlekelwe uyise ngenxa yeshumi.
Kuthiwa umufi ubekweleta umsolwa u-R5, nahlulekile ukuwukhokha, wachazela umsolwa ukuthi uno-R4 kuphela kodwa umsolwa wathi uyifuna iphelele imali yakhe.
Okhulumela amaphoyisa uCaptain November Filander usiqinisekisile lesi sigameko.
- Landela
IzindabaNews24 kuTwitter
- News24


text:
Umzanyana kwelokuhlukumeza usana
2013-02-19 07:23
Kuala Lumpur - Amaphoyisa aseMalaysia aphenya ngezinsolo zokuthi umzanyana wase-Indonesia ubehlukumeza usana olunezinyanga ezine luzelwe, eluphosa noma ikanjani kuhle kukanodoli.
Ithelevishini itshengise izithombe zalo mzanyana, 24, ehlezi phansi ejikijele ingane emoyeni bese eyibuka isacazeka phansi, elokhu ekuphindaphinda lokhu.
Umama wosana, uNina Suraya Sulaiman, utshele iphephandaba iThe Star ukuthi ubenesidlo sasekuseni bude buduze nasemzini wakhe ngesikhathi ebona lokhu efonini yakhe, exhunywe emakhamereni asendlini.
- Landela
IzindabaNews24 kuTwitter
- Sapa - AP


text:
Kumiswe izinhlelo zaseZamdelaComment on this story
INTATHELI YESOLEZWE
UKUHLANGANISWA kukaMasipala waseMetsimaholo nowaseNgwathe eFree State kumisiwe ngemuva kokuba kungenelele uNgqongqoshe kazwelonke wezokuBusa ngokuBambisana uMnuz Richard Baloyi izolo.
Besisashubile isimo eSasol-burg elokishini iZamdela, izolo kulandela ukuqubuka kodla-me kwalinyazwa nezitolo izakhamizi ziphikisana nesiphakamiso sokuhlanganiswa kwalabo masipala.
Izolo kuphinde kwashiswa izitolo nemoto naphezu kokuthunyelwa kwamaphoyisa abeqaphe isimo. Imibhikisho efuze lena isike yaba khona nakwabanye omasipala njengowaseMatatiele, Khutsong, Bushbuckridge naseSiyathemba, eMpumalanga.
“Sengiqoke ithimba elizobhekana nalolu daba,” kusho uBaloyi ekhuluma nabomsakazo waseZamdela.
Uthe yilabo bebhodi eliklama imingcele ababephakamise ukuthi bahlanganiswe labo masipala. “Sithathe isinqumo sokuthi sikumise lokhu,” kusho uBaloyi.
NgoMsombuluko izakhamizi zakule ndawo ebezibhikisha zishise amathayi zavala imigwaqo. Abanikazi bezitolo bakhale kakhulu ngokulinyalelwa impahla yabo.
Izolo umphakathi obusabonakala ukuthi ugcwele intukuthelo, uhlanganyele enkundleni yezemidlalo iMoses Kotane, eZamdela lapho bekuzokhuluma khona abaholi bomphakathi.
Izolo bese kuthunyelwe inqwaba yamaphoyisa kule ndawo ngenhloso yokunqanda udlame kodwa bekubonakala isimo silokhu siphuma esandleni ngenxa yokuthi ababhikishi bebengawashayi mkhuba amaphoyisa.
Okhulumela amaphoyisa eZamdela uConstable Peter Kareli, uthe isimo basiqaphe ngelokhozi noma zike zaba khona izigameko zokujikijelwa kwezimoto zamaphoyisa ngamatshe. Kuboshwe abangu-187 kusukela ngeSonto ngokudala udlame emphakathini.
USihlalo weSasolburg Chamber of Commerce uMnuz Jacques Stoltz uchaze lesi simo njengesinzima wathi yishwa elihlasele leli dolobha.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Uhleka yedwa oshaye AmaZulu
2013-02-28 12:05
Durban - Umqeqeshi weqembu elingaziwa uLwandile Magula ujabule "uyafa" njengoba iqembu lakhe iTembu Royals lizibeke kwibalazwe lezebhola lezinyawo ngesikhathi libhaxabula AmaZulu, kweyendebe yeNedbank.
IThembu Royals imangaze uSuthu ngesikhathi ilukhipha kweyendebe ngo 2-1, emdlalweni obanjelwe eMlazi.
Abadlali abashaye amagoli kube nguSechaba Mofekeng noZukisa Ginya.
“Ngithokoze kakhulu ngabadlali, baphakamise igama leTembu Royals, nendawo yaseMthatha abaphuma kuyo,” kusho uMagula ngemuva komdlalo.
“Size lana sizilungiselele ukuthi sizokhipha lonke ikhono. Ngaphambi komdlalo sifundisise umdlalo waMaZulu, sikwaze ukuthola ubuthaka bawo.
“Besifuna ukuvala emuva, sibahlakaze bese sishaya amagoli.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
WASHINGTON DC—
Ukuvumela ukuthi wonke muntu avote kukhetho lweReferendum lanxa amagama abo engekho kuluhlu lwabalelungelo lokuvota akwamukelwa nguzulu wonke, lokhu kuvezwe yinhlolisiso eyenzwe yistudio seven.
Abavumelana lenyathelo leli bathi lokhu kuzakwenza ukuba bonke abaleminyaka engaphezu kwelitshumi lasitshiya ngalombili labo babe lethuba lokufaka umbono wabo ekulotshweni kwesisekelo sombuso esitsha.
Kodwa abangavumelani lenyathelo leli bathi ukwenza njalo kuzabangela ukuthi kube lokuqilibezela kukhetho lolu. Bathi njalo kuzakwenza ukuthi inengi, ikakhulu ontanga bengazihluphi ukubhalisa amagama abo ukuvota kukhetho ngokwalo.
UChris Gande weStudio 7 uxoxe losakhulayo njalo eyingcwethi ecubungula ezombusazwe, uMnu. Dumisani Nkomo yena opha imbono yakhe ngaloludaba.
Ingxoxo loMnu. Dumisani Nkomo


text:
Kubhekwe umnyama ongenafu ngeSyria
2012-11-29 10:01
Damascus - Esikhathini esingaphansi kwamahora angu-24, amavukelambuso asebenzise izikhali ezisuka phansi ziye phezulu ukudubula amabhanoyi amabili enyakatho yeSyria, nosekujike izinto empini yabo namasosha kaMengameli uBashar Assad.
Kusukela ngoJulayi, uhulumeni waseSyria ubusebenzisa amabhanoyi ezempi ukulwa nababhikishi.
Amabhanoyi amasosha ezempi abelokhu eqhubeka nokubhomba izindawo ezingaphansi kwamavukelambuso kukeliya lizwe, nokubeke izibalo zabalimele phezulu.
Kodwa ngoLwesithathu ekuseni, amavukelambuso adubule ibhanoyi lezempi esifundazweni i-Aleppo, kusho intatheli ye-AFP.
Ibhanoyi lezempi liphahlazeke ngemuva kokudutshulwa, kusho intatheli ebisendaweni engamakhilomitha ambalwa ukusuka kule ndawo.
Osukwini lwangayizolo amavukelambuso adubule okokuqala ibhanoyi lezempi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
HARARE—
Inhlolisiso eyenziwe yinhlanganiso yeZimbabwe Demographic Health Survey ngomnyaka ka 2010 kusiya ku 2011 iveze ukuba inani labomama abalahlekelwa yimpilo kusukela ngesikhathi bezithwele kusiya ekubeletheni libikwa lokhe liphezulu kakhulu kweleZimbabwe.
Linhlanganiso ithi omama abangaba phose inkulungwane-960 phakathi kwabazinkulungwane ezilikhulu-100,000 balahlekelwa ngumpefumulo ngesikhathi bebeletha. Lokho kusitsho ukuba lelinanai liphindwe kathathu kunani labomama abalahlekelwa yimpilo ngesikhathi bebeletha umhlaba wonke jikelele.
Kuthi ngasesigabeni sangezansi kwezwekazi leAfrica eSub Saharan Africa, eleZimbabwe lilenani eliphindwe kabili lenani labomama abalahlekelwa yimpilo ngesikhathi bebeletha.
Abezempilakahle bathi akumelanga bedlule inkulungwane phose ezintathu-287 phakathi kwabazinkulungwane ezilikhulu-100,000 omama abalahlekelwa yimpilo ngesikhathi bebeletha umhlaba wonke jikelele.
Zinengi izizatho ezibangela imfa kamama ngesikhathi ezithwele loba ebeletha esikhulu salezi nkinga lungolokuqansa kwe blood pressure kamama ngesikhathi ezithwele. Lesi silandelwa yikopha kakhulu kanye lemikhuhlane egoqela uqhuqho.
Abezempilakahle bathi yikho kuqakathekile kumama ukuba aphange ayebhalisa esibhedlela angavele anazelele ukuba usezithwele ukuze atholiswe usizo kusesemasinya nxa sekuthe kwavela udubo.
Udubo lusuka lwengeze kubomama abemaphandleni ngoba lezibhedlela zikatshana ikanti lemali yokuyahlawula engelayo. Ukuvuselelwa kwamadhumba ahlala omama ngensuku zabo zokuyabeletha kungenye yemizamo kahulumende yokwenqabela lezi zimfa.
Ukuphuza ukuthatha isinqumo sokuba umama ayebhalisa ngezizatho ezitshiyeneyo ngeinye imbangela.
Abenhlanganiso yeUnited Nations Population Fund bemanyene lohulumende wakwele Japan bakubone kufanele ukuba avuselelwe amadhumba abevele ekhona ezibhedlela zemaphandleni emizameni yokwehlisa inani labomama abalahlekelwa yimpilo ngesikhathi bezithwele loba bebeletha.
Asengamatshumi ayisithupha lasithupha lamadumba asevuseliwe elizweni.ikanti abelikhulu lamatshumi ayisikhombisa lane lamadumba ilizwe lithola uzibuse.
Kuqakathekile njalo ukuba umama afike esibhedlela isikhathi sisesekhona ngoba kuphathisa ukwenqabela ukulahleka kwempilo yakhe kutsho incwethi kwezempilakahle.
Kodwa lokhe bekhona abehluleka ukwenza lokho ngoba zingekho indlela zokuhambisa. Kuthi lala madumba okuba umama ayelinda ehlezi kiwo engekho lakulezo zibhedlela.
Ngomnyaka ka 2010 abenhlanganiso yomanyano wamazwe ase Europe iEuropean Union-EU basungule uhlelo lwesikhwama se- 1 billion Euro Millenium Development Goals MDGS, ukuphathisa kuhlangothi lwabomama eZimbabwe ngesikhathi bezithwele.
Lokhu bakwenze ngenjongo yokwehlisa inani lengane ezilahlekelwa yimpilo ngesikhathi zizalwa kanye labomama abalahlekelwa yimpilo ngesikhathi bezithwele.
Abenhlanganiso yeEU le besebenzelana labogatsha lwezempilakahle bemanyene labenhlanganiso yeUnited Nations Population Fund ( UNFAPA ),ukuthuthukisa impilakahle yabomama.
Udaba lukaMavis Gama lwezindlu zokumelela ukubeletha ezibhedlela


text:
Zimkhalele obeqola abantu ngomsebenzi
2013-01-29 14:16
Pretoria - Indoda yasePitoli iboshiwe ngezinsolo ezithi ithengise imisebenzi mbumbulu engu-150 000, ithembisa izisulu ukuthi ingazifaka kuMasipala wasePitoli obukhangise izikhala zomsebenzi.
Isigilamkhuba lesi besitshela abantu abafuna umsebenzi ukuthi sazana nezikhulu zikamasipala, zithi abantu abakhiphe u-R3 000, kubika iphephandaba iPretoria News.
Umasipala wakhangisa izikhala zomsebenzi ezingu-1 000, uthi abathathiwe bazoholelwa u-R3 000 ngenyanga.
Okhulumela amaphoyisa uSenior Superintendent Isaac Mahamba, uthi umsolwa oneminyaka engu-39 ubudala, ubema ngaphandle kwesiteshi samaphoyisa, bese enika abantu abafomu ezicelo zomsebenzi.
UMahamba uthi amaphoyisa aqale uphenyo ngemuva kokuzwa izikhalazo ngalo mlisa.
Umsolwa kulindeleke ukuthi avele ngaphambi kwenkantolo maduzane, umasipala uthi wamukele izicelo zomsebenzi ezingaphezu kuka-150 000.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kungase kudedelwe iziboshwa ezidonsa odilikajele
2013-02-05 16:41
Johannesburg - UNgqongqoshe woMnyango wezokuHlumeleliswa kweziMilo uSibusiso Ndebele, ucubungula izicelo zikashwele zeziboshwa ezilinganiselwa ku-300, ezagwetshwa odilikajele.
"Kusukela mhlaka-22 Disemba, uNgqongqoshe uNdebele umatasa nalolu hlelo lwezicelo zeziboshwa ezingu-348," kusho iPhini likaKhomishana wezamaJele uJames Smalberger.
UMnyango uthi izicelo ziqala zibhekwe yikomidi langaphakathi, bese zidlulelela ebhodini lezamajele, ziye kwabe National Council on Correctional Services (NCCS) bese zibhekwa nguNdebele.
UJaji uSiraj Desaim, ungusihlalo webhodi elinamalungu amanye angu-17, ahlanganisa osolwazi, odokotela bengqondo, abameli, odokotela kanjalo nosonhlalakahle.
"UMnyango wezamaJele uphoqwa ngumthetho ukuthi udedele ezinye iziboshwa ngoshwele, ushwele awusilo ilungelo koboshiwe, nokho kunezinto eziyaye ziholele ekutheni ukhishwe.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Udutshulwe ebusweni washona eKapa
2013-02-04 10:01
Cape Town - Kushone indoda yaseKapa ngemuva kokudutshulwa amahlandla ayisikhombisa ebusweni, kubika iphephandaba iDaily Voice ngoMsombuluko.
UJerome Scholtz udutshulwe ngempelasonto, nokuyisigameko okusolwa kuso iqembu lezigelekeqe, ngaphandle kwakubo eHanover Park.
Kulesi sigameko kuphinde kwadubuleka owesifazane, kodwa akukubi.
Umama kaScholtz uthe indodana yakhe ibingelona ilungu leqembu lezigelekeqe.
"Ubezibhemela izidakamizwa i-tik, kodwa engesona isigebengu ngakho bekungamele ashone ngale ndlela," kusho uBrenda Davids etshela iphephandaba.
UScholtz ungumuntu wesithathu ukubulawa empini ehlobene neyamaqembu ezigelekeqe.
Ngesonto eledlule kwabulawa uDevan Klaasen, 24, noMogammat Noort Cox.
- Landela
IzindabaNews24 kuTwitter
- SAPA


text:
Uzovela umfundi ngelokubulala omunye
2012-11-21 12:04
Johannesburg - Lizovela enkantolo yaseThekwini ibhungu ngemuva kwezinsolo ezithi ligwaze labulala omunye umfundi emagcekeni esikole, kusho amaphoyisa aKwaZulu-Natal.
Abafana bagwazane ngesikhathi belwa eFairvale Secondary School eWentworth ngoLwesibili, kusho uColonel
Vincent Mdunge.
"Esikwaziyo ukuthi bekulwa abafana ababili, kodwa asazi impi isuswe yini."
La bafundi baphuthunyiswe esibhedlela la kushone khona oyedwa, uKhanyisani Mqayi, 15, nobegwazwe kathathu esifubeni nasengalweni.
Omunye umfundi naye ugwazwe esifubeni njengoba esesibhedlela.
Icala lakhe lingase lilalelwe eNkantolo yeMantshi yaseWentworth engekho.
EGauteng ngoLwesibili ekuseni, umfundi, 18, udubule wabulala lowo abethi uhlala ngokumchukuluza ePhineas Xulu Secondary School, eVosloorus.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuphele amahlathi kotholwe nensanguComment on this story
BAWINILE NGCOBO
KUBOSHWE ibhungu laseLesotho elitholwe nensavunsavu yensangu lapho liqashe khona eDassenhoek ngaseMariannhill izolo.
Leli bhungu (19) litholwe namasaka ayisishiyagalombili egcwele insangu okuthiwa beliwalande kwelakubo.
Okhulumela amaphoyisa esifundazweni uCaptain Thulani Zwane uthe amaphoyisa aseMariannhill alunywe indlebe ngensangu ebiyolandwa eLesotho.
“Amaphoyisa athole ukuthi le nsangu igcinwe ngumnikazi wayo endlini aqashe kuyona eDassenhoek. Amaphoyisa anikele khona namuhla (izolo) ngezithuba zawo-10 ekuseni,” kusho uZwane.
Uthe amaphoyisa afike angqongqoza endlini abeyalelwe yona kwavula umsolwa oqashe kuyona kanti akudingekanga nokuthi aze aseshe endlini abheke insangu ngoba amasaka ayo abezihlalele phansi kuyo le ndlu.
“Enye insangu ibifakwe emasakeni enye inekwe endlini,” kusho uZwane.
Uthe akucaci noma umsolwa ubezoyidayisa endaweni le nsangu noma kukhona lapho abesazoyidlulisela khona.
Oboshiwe uthweswe icala lokutholakala nensangu.
Khonamanjalo izolo amaphoyisa ePhoenix Drug Team abophe owesifazane oneminyaka engu-27 emgwaqweni u-Amblen, ePhoenix ngokutholakala ne-heroin.
Owesifazane kuthiwa utholakale nama-straws angu-20 alesi sidakamizwa.
UZwane uthe amaphoyisa abelokhu eqaphile kwenye indawo edume ngokuba yisidleke sezidakamizwa ngesikhathi ebona umsolwa ehamba emgwaqweni.
Amaphoyisa aye kuyena amphonsa imibuzo wazikhiphela yena ucwazi ocwebezelayo obunale heroin.
Umsolwa kuthiwa uthe ubeyisa lezi zidakamizwa eBarnyard kanti ube eseboshelwa icala lokutholakala nezidakamizwa.
Abasolwa bazovela enkantolo maduze.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Izigayigayi 'zishise amasonto nemingcele' eNigeria
2012-12-03 07:28
Kano - Abasolwa ngokuba ngamalungu enhlangano yamaphekulazikhuni yamaSulumane iBoko Haram bashise amasonto nemingcele enyakatho mpumalanga neNigeria, kodwa akucacanga noma bakhona yini abalimele nabashonile.
Oshayasibhamu ababalelwa ku-50 abebehamba ngezimoto nangezithuthuthu bahlasele amasonto amathathu nomngcele ohlukanisa izwe neCameroon, kusho izakhamuzi.
“Oshayasibhamu ekukholelwa ukuthi ngabeBoko Haram bagasele ngezithuba zawo-08:30, bokhela ngomlilo izindlu zokukhonzela base bedlulela phambili," kusho isakhamuzi uModugana Ibrahim.
- Landela
IzindabaNews24 kuTwitter
- SAPA


text:
IKhabhinethi likhala ngokuhlukunyezwa kwesifazane
2013-02-15 14:01
Cape Town - IKhabhinethi selizwakalise ukukhathazeka lagxeka izehlakalo zokuhlukunyezwa lwabesifazane nezingane.
"IKhabhinethi linokukhathazeka ngezehlakalo zakamuva zokuhlukunyezwa kwabesifazane nezingane. Siyakugxeka kakhulu lokhu kuhlukumeza," kusho isitatimende ngemuva komhlangano wangoLwesithathu ebusuku.
UMengameli wezwe uJacob Zuma uvule iPhalamende ngoLwesine, wakhuluma ngesehlakalo esimise iNingizimu Afrika ngezinyawo, isehlakalo sokudlwengulwa kuka-Anene
Booysen,17, waseBredasdorp.
UBooysen wadlwengulwa yiqulu lamadoda, waphulwa izandla nezinyawo, wanqunywa uqhoqhoqho wase edatshulwa isusu kwafakwa phakathi ibhodlela elifile.
"Ukulinyazwa ngale ndlela komuntu wesifazane ongakwazi nokuziphendulela, akwamukelekile neze ezweni lwethu."
UZuma uthi usekhulume nezinhlaka zomthetho, wathi kumele amacala alolu hlobo, abhekisiswe ngendlela enobunyoninco.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
I-ANCYL izoncengela uMalema okokugcina
2012-12-19 13:01
Carien du Plessis, City Press
Bloemfontein - I-ANC Youth League izozama okokugcina ukuthi iqembu elibusayo liyilalele ngodaba lokubuyiselwa komholi wayo uJulius Malema esikhundleni sakhe enkomfeni eMangaung.
Lowo oyilungu lesigungu esiphezulu kulolu phiko u-Abner Mosaase
ukuqinisekisile lokhu ngoLwesithathu.
Uthe i-ANCYL izoluphakamisa lolu daba uma sekuvulwe inkundla yokuzwakalisa izimvo kule ngqungquthela.
“Asikambeki umuntu ozokhuluma, kodwa kumele siluphakamise lolu daba," esho.
Le nkomfa iyithemba lokugcina likaMalema lokuthi abuyiselwe esikhundleni, kodwa ngemuva kokuphindiselwa esikhundleni kukaMengameli Jacob Zuma nabangabhekani naye, abukeka emancane kakhulu amathemba.
UMalema nalowo okhulumela i-ANCYL owamiswa uFloyd Shivambu babhalele le nkomfa incwadi becela ukubuyiselwa ezikhundleni zabo, bathi bazoya enkantolo uma lokhu kungenzeki.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- City Press


text:
I-ANC iwine ukhetho lokuchibiyela eKZN
2011-11-10 14:15
Johannesburg - I-ANC idle umhlanganiso okhethweni lokuchibiyela kuMasipala waseMtshezi, KwaZulu-Natal, kusho leli qembu ngoLwesine.
"Sithathe u-ward 7 ezandleni zeNkatha Freedom Party," kusho uNobhala waleli qembu eKZN uSihle Zikalala.
I-ANC ithole amavoti angu-1 002, i-IFP yathola angu-722 kwathi iNational Freedom Party yathola angu-580, esho.
"Umyalezo wethu ucace bha ukuthi amakhansela kumele asebenzisane eduze nemiphakathi ukuze azazi izinto ezishodayo."
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Kwebiwe imoto kaKhulubuse
2012-10-23 10:28
Durban - Kwebiwe imoto kanokusho yomshana kaMengameli uJacob Zuma, noyisikhulu semayini i-Aurora, uKhulubuse Zuma, ngesikhathi ipakwe ngaphandle kwesitolo sakwaKentuky Fried Chicken, eMbilo.
Imoto ibishayelwa unogada wakhe uZuma, obeye eKFC ukuyothenga ukudla ngesikhathi ekhonjwa gesibhamu, kubika iDaily News.
Imoto ngeyohlobo lweBMW 740i, kwenzeke lokhu uZuma esele ekhaya lakhe eDurban North.
Umthombo wethu uthe: “Bamkhombe ngesibhamu ekhanda base bethi akabatshele ukuthi ishayelwa kanjani. Kubukeka sengathi lolu hlobo lwemoto olunobuchwepheshe besimanje ibibaxakazisa labalisa."
Unogada ube esezama ukubatshengisa ukuthi idunyiswa kanjani kodwa babenokwethuka ngesikhathi bezwa ukuthi ekabani.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Umndeni ufuna balengiswe ababulali
2012-12-31 10:29
New Delhi - Umndeni wowesifazane waseNdiya oyisisulu sokudlwengulwa abulawe, uthi angeke ukuthole ukuphumula kuze kuba ababulali baya kwagoqa nyawo.
"Sifuna bonke abasolwa balengiswe, sizokulwela lokho, kuze kube sekupheleni,” kusho umfowabo kamufi etshela abezindaba ze-Indian Express.
Abalisa abayisithupha babhekene namacala okubulala ngemuva kokulutha owesifazane oneminyaka engu-23 ubudala ukuba angene ebhasini eNew Delhi ngoDisemba 16 base beshintshana ngaye bemdlengula ngaphambi kokuba bamphose ngaphandle ibhasi ihamba.
Lona ushonele esibhedlela eSingapore ngoMgqubelo, kwathi ngeSonto walothiswa.
"Kunzima ukwamukela ukuthi akasekho ngempela emhlabeni, angeke ngiphinde ngizwe izwi lakhe, ngeke aphinde angifundele incwadi yesiNgisi," kukhala umfowabo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Liyaqala elokuthiwa wadlwengula umfanaComment on this story
THOKOZANI NDLOVU
KULINDELEKE ukuthi liqale ukuqulwa namuhla icala elibhekene nowesifazane waseMpumalanga, ngaseHammarsdale, osolwa ngokudlwengula umfana oneminyaka engu-15 ethi umnandi ngoba usokiwe.
Icala likaNksz Nokuphila Doris Luthuli (30), okuthiwa udla imishanguzo yokuthiba iHIV, lizoqulwa enkantolo yemantshi yakule ndawo. Yena ungaphandle ngebheyili ka-R1 000 ayithole ngenyanga edlule.
Wadedelwa ngaphansi kwemibandela yokuthi angahlali kubo njengoba akhelene nomfana okuthiwa wamdlwengula.
Enkantolo waveza ukuthi uzohlala eNonoti, kwaXimba, nokwenza kube lula ukuthi adedelwe ngebheyili.
Inkantolo yaphinda yakhipha umyalelo wokuthi kuzomele asayine njalo ngoMsombuluko esiteshini samaphoyisa saseMsunduze esikule ndawo.
Muva nje kunezinsolo zokuthi usephindele kubo eHammarsdale njengoba kuthiwa unina useke wabonakala phakathi nobusuku ephuma komhambisela ukudla lapho efihlwe khona.
Kuthiwa umphakathi wakwaXimba nawo ube nokuvungama ngesikhathi efika kuwona waze wahlela nokugxoba itoyitoyi uthi akaxoshwe kule ndawo ngoba sebezwile ngesigameko sakhe.
Ngokuthola kwaleli phephandaba akazange aqede ngisho isonto ekwaXimba.
Umndeni womfana okuthiwa wadlwengulwa ukhala ngokuthi siya ngokuba sibi isimo kulo mfana.
Udedewabo uthe sebelindele noma yini ngaye njengoba engasalawuleki njengoba ephazamisekile emqondweni ngenxa yalesi sigameko.
“Ngisho nomama useze wabizwa esikoleni lapho efunda khona umfowethu ngoba kuthiwa kuduma upotiyane manje kuye. Othisha abamfundisayo bathi akasakwazi kwenza lutho. Bathi nabo akukho abangakuzamile manje ukumsiza kodwa kunhlangazimuka nomoya,” kusho udadewabo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ngizothi ukuma kancane ekuzenzeni muhle - Mshoza
2012-05-17 10:02
Johannesburg - Umculi wekwaito osephenduke unontandakubukwa, uNomasonto "Mshoza" Mnisi, ngeke esayenza i-plastic surgery njengoba bekulindelekile, kubika iSowetan.
NgoMgqibelo wayezishaya isifuba kuSoweto TV, ohlelweni iLKG
Show ukuthi uzophindela ngaphansi kwezinaliti nalapho efuna ukuba mpofu kakhulu ngebala afane nomculi waphesheya uChristina Aguilera, aphinde enyuse namabele.
Kodwa kuleli sonto ushaye ingwijikhwebu ngesikhathi etshela iSowetan ukuthi useluhlehlisile lolu hlelo "ngenxa yezinkinga ezikhona okwamanje".
Lowo obengumyeni wakhe uJacob Mnisi uthi kungenzeka ukuthi uMshoza uhlehlisa nje ngoba nakhu eswele imali.
"Ngisameseka ngasezimalini, kodwa ngeke ngimoshe imali yami ngimenze abe muhle ngoba ngakwenza ekuqaleni kanti ngenzela enye indoda."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
UGigaba uthi ayigwemeki eyamanani kagesi
2012-11-13 12:01
Johannesburg - Ukwenyuswa kwamanani kagesi ngamaphesenti angu-16 njalo ngonyaka kuze kuphele iminyaka emihlanu, yinto engeke ize igwemeke, kusho uNgqongqoshe woMnyango wezamaBhizinisi oMphakathi uMalusi
Gigaba, ngoLwesibili.
"Akukuhle kona kodwa kumele kwenzeke," kusho uGigaba ngesikhathi ekhuluma esidlweni sasekuseni eFourways.
"Ngenxa yezingqinamba ezikhona, kumele sicele abantu baseNingizimu Afrika ukuthi bagwinye itshe kuze kube kuphumelela uhlelo lokwenza ngcono isimo."
Ngenyanga ka-Okthoba inkampani i-Eskom yafaka isicelo ngaphansi kwabakwaNational Energy Regulator of SA, becela ukwenyusa amanani ngo-16%, unyaka nonyaka kuze kuphele iminyaka emihlanu.
UGigaba uthe abantu abahlwempu kumele bavikeleke, bacatshangelwe uma bekhokhela ugesi.
U-Eskom ucele nomasipala ukuthi baqaphelisise uma bekhokhisa amanani ngogesi, kusho uGigaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kushone 10 kucwila isikebhe eMalaysia
2012-12-20 10:11
Kuala Lumpur - Abantu base-Indonesia abeqe umngcele ngokungemthetho, okubalwa nabesifazane ababili abebezithwele, bagwilizile ngesikhathi kucwila isikebhe sabo ogwini oluseMalaysia, kusho izikhulu zezasemanzini ngoLwesine.
Kutholakale izidumbu zabesilisa abahlanu nabesifazane, kusho isikhulu samaphoyisa asemanzini uMohammad Muhi etshela i-AFP.
Kuthiwa laba bebebuyela e-Indonesia besuka eMalaysia.
UMohammad uthi bathungatha abanye abantu njengoba kungenzeka ukuthi isikebhe lesi besithwele abantu abacela ku-35.
"Sithole izidumbu eziyishumi, siyaqhubeka nokusesha ogwini," esho.
- Landela
IzindabaNews24 kuTwitter
- Sapa - AFP


text:
UZuma uhambele e-Angola
2013-01-16 16:11
Johannesburg - UMengameli wezwe uJacob Zuma, uvakashele e-Angola ngenhloso yokuqinisa ubudlelwano beNingizimu Afrika naleli lizwe, kusho uMnyango wezangaPhandle kuleli.
"Abaholi bamazwe womabili, bazohlangana babheke izindaba ezithinta la mazwe kanjalo namanye amazwe angaphansi kwe Southern African Development Community (SADC), kusho okhulumela uMnyango uClayson Monyela.
UZuma wavakashela e-Angola ngo-Agasti ngonyaka ka-2009, ephelezelwa ngongqongqoshe abayishumi nanye.
Lokhu kuvakasha kwakhe kwabe kungukuvakasha kokuqala ngemuva kokugcotshwa kwakhe njengomengameli.
UMengameli wase-Angola uJose Eduardo Dos Santos, yena wahambela kuleli ngo-Disemba 2010, ngazo zombili izikhathi kuhlangana laba baholi, kwasayinwa izivumelwano zokuqinisa ubudlelwano.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Liyaqhubeka elokudlwengulwa kowesifazane eNdiya
2013-01-10 11:01
New Delhi - Ummeli wabathathu abasolwa ngokudlwengula babulale ngesihluku owesifazane eNew Delhi, uthi bazoliphika leli cala eselivuse imibuzo eminingi ngempatho yabesifazane eNdiya.
UManohar Lal Sharma uthi umele umshayeli webhasi uRam Singh, umfowabo kaRam Singh uMukesh, nomunye umlisa ongu-Akshay Thakur, ummeli ukhulume kafushane ngesikhathi eyongena eNkantolo eNew Delhi, kuleli cala lokuhlaselwa kowesifazane, owahlaselwa ebhasini enhlokodolobha yezwa.
Ekulalelweni kwecala kuzokwenzeka ngoLwesine, kanti kulindeleke libe selidluliselwe enkantolo eyisipesheli lapho elizosheshishwa khona.
Ezomthetho eNdiya kuthiwa zishaya ngolonwabu futhi zimosha isikhathi, kodwa izikhulu zizimisele ngokuthi lelicala elidonse amahlo abaningi lisheshiswe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
USerero unguLionel Messi wakuleli - Igesund
2013-01-04 08:59
Johannesburg - Umqeqeshi weqembu lesizwe iBafana Bafana uGordon Igesund, uthi amagalelo kaThulani Serero eqenjini lesizwe, angawafanisa namagalelo kaLionel Messi, kuBarcelona.
Umbiko wefootball411.com, uthi uSerero ungumdlali obengabazeka emidlalweni ye-2013 Africa Cup of Nations, ngenxa yokushaywa indiva yiqembu lakhe i-Ajax Amsterdam.
Kodwa u-Igesund uthi ukholwa wukuthi iBafana iyamdinga lo mdlali.
"UThulani Serero ungumdlali obaluleke kakhulu. Uyakwazi ukudlula emadodeni futhi usamncane. UnguLionel Messi waseNingizimu Afrika,” kusho u-Igesund.
"Yize enokulimala, usuku nosuku ukhombisa ukuba ngcono. Kuyothi kuqala imidlalo uyobe eluleme ngokuphelele ukuthi angadlala imizuzu engu-90.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuboshwe iphoyisa ngelokubulala
2012-12-17 13:33
Potchefstroom - Likhalelwe ngamasongo kaSigonyela iphoyisa elisolwa ngokubudula libulale isihlobo salo ePotchefstroom, kusho amaphoyisa aseNorth West ngoMsombuluko.
ULieutenant Colonel Lesego Metsi uthe leli phoyisa kusolakala ukuthi lisebenzise isibhamu somsebenzi ukudubula owesilisa, 36, ngesikhathi kuqubuka ingxabano ngeSonto ntambama.
Iphoyisa kulindeleke livele eNkantolo yeMantshi yasePotchefstroom ngoLwesibili.
Esigamekweni esihlukile, iphoyisa eliyirisevu liboshelwe izinsolo zokugwaza libulale indoda ngaseBloemhof eNorth West.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kubhujiwe emililweni eKapa
2013-01-02 07:31
Johannesburg - Imililo equbuke kugujwa ukungena konyaka omusha idlule nemiphefumulo yabantu abathathu kwathi abalinganiselwa ku-4 000 basala dengwane, kusho ababhekele izinhlekelele edolobheni eKapa.
Izinhlekelele zenzeke eKhayelitsha naseThembeni.
Okhulumelela abezinhlekelele uWilfred Solomons-Johannes uthi ngezithuba zawo-01:12 kubikwe imililo emikhukhwini yaseThembeni, eDu Noon.
"Imililo idicilele phansi imizi engu-15 nemikhukhu engu-220. Lokhu kushiye abantu abangu- 800 bengenamakhaya," kusho uSolomons-Johannes.
Umlilo uphazamise ukusebenza kuka gesi.
Endaweni yaseKhayelitsha kushe imikhukhu engu-120 kwathi abantu ababalelwa ku-200 basala bengenamakhaya.
Ilinganiselwa ku-800 isiyonke imikhukhu edicilileke phansi.
Abantu abathanda ukwelekelela ngosizo bangashayela abakwaDisaster Risk Management Centre ku-080 911 HELP (4357).
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Isipho se-valentine esingajkwayelekile
2013-02-13 10:01
Washington - Ummeli waseMichigan ukhiphe isipho esingajwayelekile njengoba kuza usuku lwezithandani, wathi uzopha abashadikazi usizo lwamahhala lokuthi bakwazi ukwehlukanisa.
UWalter Bentley ukhiphe isimemo ethi abashadikazi abafuna ukwehlukanisa, abambhalele, uzobe esekhetha labo azosingatha udaba lwabo ngaphandle kokukhokha indibilishi.
Balinganiselwa ku-500 abashadikazi abafake izicelo.
"Abashadikazi abazowina, kuzolalelwa udaba lwabo bese kubonakala isidingo sokuthi basizakale," kusho uBentley.
Echaza ummeli, uthi ufuna ukusiza abantu abahlulekayo ukuqhubeka kahle nempilo ngoba bephazanyiswa ukuhluleka ukukhokhela izindleko zokwehlukanisa.
"Imvamisa izindleko zommeli obheke uhlelo lonke lwesehlukaniso, ziba phakathi kuka-1 500 kuya ku-3 000 dollars," kusho uBentley.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Owesifazane kwelokubulala ingane
2013-01-24 08:18
Pabalelo - Ulale ebaliwe owesifazane wasePabalelo ngezinsolo zokubulala indodakazi yakhe angayizali, e-Upington, kusho amaphoyisa aseNorthern Cape.
Ukuboshwa kwalo wesifazane, 29, kuhambisana nophenyo oluqale ngeSonto kulandela ukutholakala kwale ngane, 3, ishonile, kusho uLieutenant Sergio Kock.
“Izihlobo zale ngane zibize i-ambulensi, zithi ingane iyabuyisa ngeSonto ntambama," kusho uKock.
Abezimo eziphuthumayo bafike baqinisekisa ukuthi ingane isidlulile emhlabeni, kanti amaphoyisa asola isandla semfene.
UKock uthi uphenyo lutshengise ukuthi ingane ibulawe ukulimala ekhanda kanti nezinkomba zokuthi ibilanjiswa zikhona.
- Landela
IzindabaNews24 kuTwitter
- SAPA


text:
Abuyele emoyeni amabhanoyi eDana
2013-01-04 15:03
Lagos - Inkampani yezindiza yaseNigeria, iDana ibuyele emsebenzini, ngemuva kwesikhathi eside imile ukusebenza, kulandela inhlekelele yengozi eyadlula nemiphefumulo
Ingozi yenzeka ngenyanga kaJuni kwashona abantu abangu-159, le ngozi yahlonzwa njengenye yezingozi ezimbi kakhulu ezake zenzeka kuleli lizwe.
"Kuqalile ukusebenza kwamabhanoyi namhlanje. Sesigibelise abantu abasuka eLagos beya e-Abuja," kusho okhulumela inkampani etshela abezindaba ze-AFP.
Abezokundiza eNigeria, bamisa ukusebenza kwale nkampani mhlaka 5 Juni, ngemuva kokuthi kwenzeke ingozi.
Ngaphambi kwengozi, inkampani iDana, ibingezinye zezinkampani ezisebenza kahle kakhulu ezweni
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
I-SAHRC igxeke amaphoyisa kolukaTatane
2012-10-31 14:56
Johannesburg - Amaphoyisa asebenzisa isihluku esimangalisayo ngesikhathi kunombhikisho eFree State ngo-2011, nokwaphetha ngokushona kuka-Andries Tatane, kusho iSA Human Rights Commission ngoLwesithathu.
Le khomishana idedele izethulo zayo ngoLwesithathu ngokushona kukaTatane ezandleni zamaphoyisa ngesikhathi kunombhikisho umphakathi ukhala ngokugqoza kwentuthuko eFicksburg.
I-SAHRC iphinde yaphakamisa ukuthi kumele kukhushulwe amasokisi ekuqeqeshweni kwamaphoyisa ukuze ezokwazi ukubhekana neziteleka ezihambisana nodlame ngenkathi ezayo.
“ISAPS
yayingakulungele ukulamula izidubedube ezazingaqubuka," kusho le khomishana.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kubulawe 3 weziboshwa eJapan
2013-02-21 10:01
Tokyo - IJapan ikhunge iziboshwa ezathola isigwebo sentambo namhlanje, kanti lokhu uma kuyiqiniso kusho ukuthi kungokokuqala kusukela ngokhetho lwangoDisemba.
Umsakazeli womphakathi i-NHK nezinye izinhlangano zabezindaba eJapan babike ukuthi lezi ziboshwa ezintathu zibulawe ekuseni ngoLwesine, ngaphandle kokunikeza imininingwane ethe xaxa nokuthi kukhishwe amagama alezi ziboshwa.
Kuneziboshwa ezingu-137 ezithole isigwebo sentambo eJapan, ngokusho kombiko woMnyango wezobuLungiswa.
- Landela
IzindabaNews24 kuTwitter
- AFP


text:
Kushone 22 kweqiwa ejele eMexico
2012-12-20 07:30
Mexico City - Izikhulu zaseMexico zithi kushone abantu abangu-22 ngesikhathi kuneziboshwa ezizama ukweqa ejele edolobheni iDurango nokuqubule impi yezulu lezandla.
Kushone ojele abayisishiyagalolunye neziboshwa ezingu-13 kulesi sigameko esenzeke eGomez Palacio ngoLwesibili, kusho uFernando Rivas, nokhulumela amaphoyisa aseDurango.
“Lingase linyuke inani labashonile njengoba kukhona okubonwa ngokusa kubo," esho.
- Landela
IzindabaNews24 kuTwitter
- Reuters


text:
Unikelele ngo-R10 million uMotsepe
2012-11-14 16:25
Johannesburg - Ukhisimusi usheshe wafika kubantu basemapulazini njengoba umacaphuma kusale onguPatrice Motsepe, egqoke izingubo zikaFather Christmas wase enikela ngesamba esingu-R10-million kubahlali namabandla.
Kusukela ngonyaka ka-2005, uMotsepe usenikele ngemali elinganiselwa ku-R85 million, ngaphansi kohlelo i-African Rainbow Minerals.
Inhlangano ehlomule kakhulu yiNational Women Development Trust, esinikelelwe ngo-R1.4-million.
Izinyunyana zabasebenzi ezihlanganisa iNational Education Health and Allied
Workers Union neSouth African Democratic Teachers Union nazo azisalanga ngaphandle njengoba zinikelelwe ngo-R970 000, inyunyana ngayinye.
Izinyunyana sezanikelelwa ngo-R8.5-million, kusukela kwasungulwa lesi sikhwama.
Abanye abahlomulile kube yizinhlangano ezisemaphandleni aKwaZulu-Natal, iseLimpopo nase-Eastern Cape, zonke eziphiwe u-R970 000 inhlangano ngayinye, kwathi izinhlangano eziseMpumalanga, Northern Province, Free State naseNorth West zona zanikwa u-R364 000.
UMotsepe unikelele namabandla ahlanganisa iZion Christian Church, Grace Bible Church neMethodist Church, wawanika imali esuka ku-R485 000 iye ku-R150 000.
ISA Council of Churches yona inikelelwe ngo-R1-million
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Ithole udilikajele i'Graveyard killer'
2012-11-02 14:46
Virginia - Umbulali wasemathuneni aseWelkom uMaartens van der Merwe ugixabezwe udilikajele yiNkantolo yesiFunda eVirginia ngecala lokubulala uMichael van Eck.
UJaji Ian van der Merwe uphinde wagweba uVan der Merwe eminye iminyaka eyishumi ngaphezulu ngokugebenga wase ecwiya umufi izicubu.
Usolwa ngokubulala nokuhlahlela isakhamuzi saseWelkom uMichael van Eck, 23, benengoduso yakhe uChané van Heerden.
UMaartens van der Merwe ufake isicelo sokuguqula icala lokubulala.
Iaji libe selisiphikisa lesi sicelo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Yengeziwe ebhekele ezithinta i-HIV
2013-02-27 16:40
Parliament - Yengeziwe imali ezobhekela izidingo ezithinta igciwane lengculaza nesandulela sayo, onyakeni wezimali u-2013/14, kusho uNgqongqoshe wezeziMali uPravin Gordhan ngoLwesithathu.
Ngokombiko wesabelozimali, uhlelo lukamengameli waseMelika i-Emergency Plan for Aids Relief Programme, lungenise imali elinganiselwa ku-R4 billion, ukuhlangabezana neziphathelene nesifo sesandulela ngculaza nesifo sofuba.
Lesi sibalo singase sehle eminyakeni emihlanu ezayo.
Ngenxa yalesi sizathu uhulumeni wenyuse uxhaso lwakhe ngo-R100 million, onyakeni wezimali u-2014/15, kwaba ngu-R384 million ku-2015/2016.
UMnyango wezeMpilo kuzwelonke unikezwe isamba esingu-R10.9 billion, ukuhlangabezana nezidingo ze-HIV ne-Aids.
Kufakwe u-R800m, ohlelweni oluphathelene nemishanguzo yegciwane lengculaza, onyakeni wezimali u-2015/2016.
Balinganiselwa ku-1.7 million abantu bakuleli abanegciwane lengculaza, abathola imishanguzo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Abaholi baseLibya babhekene nenselelo
2012-11-15 07:35
Tripoli - Ufungiswe ngaphansi kwezokuphepha ebeziqinile uhulumeni omusha waseLibya njengoba uhlalelwe ngumsebenzi wokuletha intando yabantu kuleliya lizwe kulandela ukuketulwa nokubulawa kukaMaummar Gaddafi ngonyaka odlule.
Ongqongqoshe bathembise ngokuvikela izwe, nelihamba phambili ngomkhiqizo kawoyela.
IsiShayamthetho sawamukela uhulumeni kaNdunankulu u-Ali Zeidan ngo-Okthoba 31.
Kulindeleke ukuthi kuqalwe izinhlelo zoMthethosisekelo omusha ezweni ngonyaka ozayo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Kushaywe imoto yakwaSABC eDe Doorns
2013-01-14 12:07
Cape Town - Imoto yakwaSABC ishaywe ngamatshe, ishaywa ngabasebenzi abatelekile basemapulazini eDe Doorns eWestern Cape ngoMsombuluko, kubike iSABC.
Izindaba zomsakazo weSABC zibike ukuthi ithimba labo belikhuluma nabasebenzi abatelekile emijondolo yaseStofland ngesikhathi imoto yabo ishaywa ngamatshe.
Kuboniswe isithombe sewindi lemoto elifile kuTwitter.
Akekho okubikwe ukuthi ulimele.
Enye imoto yentatheli nayo yalinyazwa ababhikishi. Imoto okungeyentatheli ye-Independent Newspapers, yabhekiswa phezulu eDe Doorns yathungelwa ngomlilo ngoLwesithathu olwedlule.
Phambilini, amaphoyisa athe elinye iphoyisa ebelihamba ngezinyawo lihlola isimo, lihlaseliwe khona eDe Doorns ngoMsombluko ekuseni.
UWarrant Officer November Filander uthe kuhlaselwe amaphoyisa ngesikhathi eqaphe isimo ngezithuba zabo-03:00 ekuseni.
"Ngibikelwe ukuthi amaphoyisa kudingeke ukuba asebenzise izinhlamvu zenjoloba ukuhlakaza isixuku,” esho.
Kuboshwe abathathu ngodlame emphakathi. Oyedwa utholakale ephethe insangu.
"Izindawo zasemapulazini ezikhungethwe yisiteleka zisathule okwamanje. Amaphoyisa asaziqaphile izindawo."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Lihoxile elokushaywa kwebhasi ebithwele abadlali
2012-11-15 16:28
Johannesburg - Angeke lize lithethwe icala lokushaya ngamatshe ibhasi ebelithwele abadlali beqembu lesizwe eZambia, nebelithweswe abafanyana ababili, baseSoweto, kusho amaphoyisa.
"Abafanyana bavele ngaphambi kweNkantolo yeMantshi eGoli ngoLwesine ntambama, icala lihoxisiwe,” kusho okhululmela amaphoyisa uBrigadier Neville Malila.
"Izingane zihanjisiwe ziyolulekwa, abashushisi bahoxise icala.”
Ukuphawula okuqhamuka kwabe National Prosecuting Authority, bekungakatholakali, uMalila uthe uphenyo luzoqhubeka.
Abafanyana abaneminyaka engu-12 no-13, baboshwe ngoLwesithathu ebusuku, ngemuva kwezinsolo ezithi bajikijele ngamatshe ibhasi ebelithwele abadlali beZambia, ngemuva kokushaya kwabo iBafana Bafana ngo 1-0.
Kulokhu kushaywa kwebhasi, kulimale unozinti uKennedy Mweene, ophinda avimbele iFree State Stars, yakuleli.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
UMaharaj uphike izinsolo
2011-11-22 13:52
Pretoria – Okhulumela uMengameli Jacob Zuma, uMac Maharaj, uziphikile izinsolo zenkohlakalo nezokuthola imali yemvalamlomo.
UMaharaj utshele iNational Press Club ePitoli ukuthi akazange aphule umthetho.
"Angizange ngiphule mthetho wenkohlakalo nokuthola imali engekho emthethweni," esho.
Izinsolo ezenziwe yi-Mail & Guardian zithi uMaharaj kanye nomkakhe, uZarina Maharaj, bathola amantshontsho ka-R3.2m enkampanini yezikhali, iThales, ngokunikezwa ithenda yomsebenzi ka-R265m wuMnyango wezokuThutha ngesikhathi engungqongqoshe walo mnyango.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Iziteshi zamaphoyisa azisiyo inkundla yezombusazwe
2012-10-12 14:05
Johannesburg - Abahlali kumele baqinisekise ukuthi iziteshi zamaphoyisa aziphendulwa inkundla yokudlala imidlalo yezombusazwe, kusho uNgqongqoshe wezamaPhoyisa uNathi
Mthethwa.
"Sidinga imiphakathi ezoba yizingqapheli, ibheke ukwenza kwamaphoyisa, ithi uma igxeka igxeke ngokwakha iphinde ikhiphe izincomo uma kudingeka," esho enkulumweni ayethule eJane Furse, eLimpopo.
"Siyaphinda siyagcizelela ukuthi iziteshi zamaphoyisa akusizo izinkundla zemidlalo yezombusazwe. Azikaze zibe yinkundla."
Ungqongqoshe uthe amaphoyisa kumele anakekele imiphakarthi asebenza phakathi kwayo.
"Akuko maphoyisa ekumele abe ngabangani nezigilamkhuba," kusho uMthethwa njengoba bekwethulwa umkhankaso wokulwa nobugebengu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Lizobafica ejele elomshado
2012-11-02 14:46
Durban - Kubhuntshe umshado obuzokuba ngoMgqibelo ngesikhathi
kuboshwa abebezoshada ngoba besenge ezimithiyo emndenini wabo bathi
bathunjiwe kanti bayazitamasela emjondolo ePuntus Hill eThekwini, kubika iSolezwe.
Lezi zithandani, uNksz Thokozile
Nxumalo, 40, ongunobhala webandla iHoly Sabath Mighty Christian eMlazi
noMnuz Bongani Nene, 46, baboshwe ngamaphoyisa ngoLwesithathu ebusuku
bezipholele emuva kokuthi sekuphele amasonto amabili bengaziwa ukuthi
bakuphi.
UNksz Ntombi Nxumalo ongudadewabo
kamakoti othe sebesele bobalili ekhaya ubekhala izinyembezi ngenxa yale
nsumansumane eyenziwe ngudadewabo nosibali wakhe.
“Sengihlupheke kangaka ngehla
ngenyuka ngizitshela ukuthi bafile, ngibuhlungu kakhulu ngoba angazi le
nto bebeyenzelani,” kusho uNksz Nxumalo.
Uthe udadewabo ufone ngomhla ka-20
ngenyanga eyedlule ethi akathumele ingane izolanda ingane yakhe
enezinyanga ezine ngoba udinga ozomgadela yona.
Uthe bese bekhokhile idiphozithi ka-R800 ehholo
eKhanana kwa-C eMlazi lapho bekuzoba khona inkonzo enkulu ebizohanjelwa
ngamabandla ehlukene emuva kokuthi laba sebebophe ifindo.
Umshado ubuzoqala eSt Aidan lapho bekuzoboshwa khona ifindo, kudliwele khona, wathi akazi ukuthi amanga awani uma imali ingekho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
USpikiri unikele ngomfaniswano kubafundi
2013-01-29 10:02
Johannesburg - Omunye wezingqalabutho zomculo wekwaito uMandla Mofokeng, owaziwa ngelika"Spikiri", ulule isandla wanikela ngemifaniswano engu-30 kubafundi baseMeadowlands High School.
Esenzweni sokubuyisela emphakathini, uSpikiri utshele iSowetan wathi: "Ngiyazi ukuthi kulukhuni kanjani ukuya esikoleni nomfaniswano ongaphelele. Isifiso sami ukusiza labo abaphuma emindenini edonsa kanzima."
Ekhula eswele kuyona le ndawo, uSpikiri uthi uyabazi ubunzima bokungakutholi okudingayo.
"Ngikhulele emndenini odla imbuya ngothi babengakwazi ngisho ukungikhokhela esikoleni. Ngaphuma ka-Grade 10 esikoleni ukuzama impilo, nokuyilapho ngathola ithuba lokusebenzisana noChicco Twala," esho.
USpikiri waduma kakhulu kuTrompies, kanti ungomunye wabanikazi beKalawa Jazzmee.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Isithwathwa sikhubaze amabhizinisi
2011-07-29 11:21
Durban - Ukuvalwa kwemigwaqo KwaZulu-Natal kuleli sonto ngenxa yokuwa kweqhwa kuhlawumbiselwa ukuthi kulahlekelise izinkampani zokuthutha namanye amabhizinisi ngo-R400m, kubika i-East Coast Radio.
UNgqongqoshe wezokuBusa ngokuBambisana eKZN uNomusa Dube wenze lesi simemezelo ngoLwesine ngesikhathi ehambele izindawo ezikhahlanyezwe isimo sezulu ebesingesihle kuleli sonto.
Izikhulu zezemigwaqo zithi zihlawumbiselwa ku-R10m izimpahla ezidlula kuN3 njalo ngehora.
Bathi abengu-150 ikhilomitha nekhilomitha amaloli ngesikhathi kuvulwa uN3 ngoLwesithathu ebusuku.
UDube uthe zingu-20 izindlu ezicekeleke phansi kwathi ezingu-144 zathola ukuthinteka esiFundeni iLembe oGwini oluseNyakatho.
Uthe kuzojutshwa ithimba elizobhekelela izidingo zemiphakathi ethintekile.
– "Like" ikhasi lethu ku-Facebook uze ukwazi ukujoyina inkulumo ngolimi lakho.
– Landela IzindabaNews24 kuTwitter.
- News24


text:
ILokeren inqabile ukukhulula uPatosi
2012-12-13 10:02
Johannesburg - Iphupho lika-Ayanda Patosi lokubonakala okokuqala egijima kuBafana Bafana uma isibhekene neMalawi lishabalele ngemuva kokunqaba kweqembu lakhe laseBelgium, iLokeren, ukumdedelela lo mdlalo wobungane, kubika iSowetan.
UPatosi ubebizwe okokuqala kulo mdlalo ozoba seMoses Mabhida Stadium ngoDisemba 22 kulandela ukudlala ngendlela encomekayo eBelgium,
nalapho ekwazile ukuthatha izinhliziyo zabaningi kuligi.
ILokeren ithi ngeke ikwazi ukumdedela njengoba bezodlala neqembu likaDarren Keet, iKortrijk ngoDisemba 21.
"Ngeke simvumele ukuba ahambe, ubaluleke kakhulu eqenjini lethu," kusho umqondisi wezemidlalo kuLokeren uWilly Reynders. "Siyamdinga uPatosi uma sesitholana phezulu neKortrijk."
ILokeren ayiphoqiwe ukuba idedele uPatosi njengoba umdlalo weBafana neMalawi ungekho ezinhlelweni zeFIFA.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ugcine ulawulekile umlilo eCederberg
2013-01-29 07:58
Cape Town - Umlilo wequbula obusha ubuhanguhangu entabeni eCederberg, eWestern Cape, ugcine ulawulekile, kusho iWorking on Fire (WoF) ngoLwesibili.
"Sigcine siwunqobile umlilo eCederberg, sikhathazeke kakhulu ngendawo yaseFranschoek," kusho okhulumela i-WoF uLinton Rensberg.
Uthe sekujutshwe amathimba angu-14 ukusiza ngemililo equbuke eWestern Cape.
"Sisebenza ngokuzikhandla. Kunezindiza nezimoto zamanzi ezisizayo.
Balwa nemililo equbuke eCederberg ngaseClanwilliam, eFranschoek, Tulbagh nase-Uniondale.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ijaji limdabukele owabulala unina
2012-11-20 10:00
Durban - Ijaji laseThekwini liyidabukele indoda elahlwe yicala lokubulala umama wayo lathi "inkantolo ilalele udaba oludabukisa kakhulu" nokuwudaba lokuhlukunyezwa kwendodana ebishaywa indiva wumndeni.
INkantolo eNkulu KwaZulu-Natal igwebe le ndoda eneminyaka engu-33 ubudala, iminyaka engu-12 ibhadla ejele, mayelana necala lokugwaza unina nge-screwdriver, kusho izindaba zeDaily News.
Igama le ndoda ligodliwe njengoba iyisisulu sokuhlukunyewa ngokocansi, kuthiwa lona wabe enukubezwa umngani womndeni futhi ongumqeqeshi webhola, kuthiwa umndeni washaya lona indiva ngesikhathi ecela ukusizwa esewubikele ngale nhlekelele.
Umdlwenguli wagcina eboshelwa icala lokuhlukumeza enye ingane.
Ngelanga lokubulawa kukamama kwaba nengxabano ngesikhathi indodana ibuza ukuthi kungani bengamelekelelanga bamsize ngesikhathi ebika ngokuhlukunyezwa kwakhe.
Umama waphendula wathi: "Kungani umqeqeshi engakwenzi umkakhe."
Indodana yabe isidonsa i-screwdriver yagwaza unina kwaba kanye.
“Ngaba nephutha. Asikho isikhathi engiyosichitha ejele esiyohlanza isono sami, namanje ngiyamkhumbula umama. Ngizizwa ngiyisilwane ngenxa yalokhu engakwenza," kuzikhalela olahlwe yicala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
‘UDhlomo akachaze ngama-ambulensi’Comment on this story
CELANI SIKHAKHANE
I-DA KwaZulu-Natal icindezela uNgqongqoshe wezeMpilo, uDkt Sbongiseni Dhlomo, ukuthi achaze ngokuduva kwama-ambulensi angu-400 eThekwini ekubeni ayethembise ukuthi kophela unyaka odlule esesebenza.
Umholi we-DA, kwezeMpilo, uNksz Makhosazana Mdlalose, izolo uthe uDhlomo wadukisa umphakathi ngonyaka odlule ngokuthi izimoto ezipakwe eWentworth zizolungiswa maduze zifakwe ubuchwepheshe obudingekayo ukuze zisetshenziswe.
“UDhlomo benenhloko yoMnyango wakhe bakhohlisa ngisho ikomiti lezeMpilo esishayamthetho bethi izimoto ezingu-400 ezazithengelwe ukusiza ngeNdebe yoMhlaba zizolungiswa ngokushesha ukuze zibe sesimeni esilungele ukwenza umsebenzi wama-ambulensi. Lokhu bakusho ekuqaleni konyaka odlule ngesikhathi kunezikhalo ngokushoda kwama-ambulensi ezikhungweni zezempilo,” kusho uNksz Mdlalose.
Echaza uthe benza isiqinisekiso sokuthi kuzothi kuphela unyaka odlule konke kube sekuhamba ngohlelo sezisebenza lezi zimoto.
Uthe kuyihlazo nechilo elingachazeki ukuthi uNgqongqoshe wakhuluma into engekho ekomitini elibheke ukusebenza koMnyango.
UNksz Mdlalose uthe njengamalungu ekomiti lezeMpilo njalo uma behambele imiphakathi eyehlukene esifundazweni bazithola bebhekana nezikhalo zokuntuleka kwama-ambulensi.
Uthe okuthusayo wukuthi abantu bakhala kanjena nje kodwa kunama-ambulensi apakiwe angenzi lutho ekubeni abantu begula nxazonke bedinga usizo lwezeMpilo oluphuthumayo.
Eqhuba uthe uNgqongqoshe wezeMpilo uyathinteka kulokhu ngakho kumele achaze ukuthi kungani kushawe indiva ukulungiswa kwalama-ambulensi ukuze abesesimeni esidingekayo.
Ekuqaleni kwaleli sonto uMnyango wezeMpilo uzithole usubhekene nokugxekwa ngemuva kokusabalala kwemibiko yokuthi kunezimoto ezihleli ezingenzi lutho zezeMpilo eWentworth.
Lokhu bekungesikhona okokuqala njengoba ngonyaka odlule kwabikwa ngalama-ambulensi lapho avezwa eselele uthuli epakiwe.
Okhulumela ezeMpilo, uMnuz Sam Mkhwanazi, akazange atholakale ukuthi aphawule kule nkulumo ye-DA, nocingo lwakhe belukhala luvaleke ngokushesha kodwa imiyalezo lingayemukeli.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kugxekwe ukushiswa kwemoto yentatheli
2013-01-11 07:29
Johannesburg - AbakwaSA National Editors' Forum sebekugxekile ukuhlaselwa kwentatheli okwenziwe ngabasenzi basemapulazini abasesitelekeni samaholo eWestern Cape.
Ngesikhathi kuqhubeka isiteleka ngoLwesithathu, ababhikishi bahlasela bashisa imoto kaXolani Koyana, oyintatheli yeCape Times.
Akulimalanga muntu kulesi sehlakalo.
"ISanef ikugxeka kakhulu ukuhlaswelwa kwentatheli ngesikhathi kuqhubeka isiteleka esingagunyaziwe eDe Doorns, eWestern Cape," kusho isitatimende senhlangano.
"Ngaphandle nje kokubekwa kwempilo yabezindaba engcupheni, ukuhlasela kukhubaza umsebenzi. Lokhu kuvimba abezindaba ekutheni babike ngendlela izinkinga abasebenzi ababhekene nazo nangezinkinga zomphakathi wonkana.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Zimkhalele ohlasele epulazini
2013-02-26 12:02
Durban - Ukhalelwe ngezakwadalawane umlisa mumbe waKwaZulu-Natal, osolwa ngokuhlasela umninipulazi nonkosikazi wakhe, ekuthiwa bahlaselwe besepulazini labo eHarburg.
Umsolwa oneminyaka engu-22 ubudala, uboshwe eseDalton, eMvoti, kusho okhulumela amaphoyisa uLieutenant Colonel Joey Jeevan.
Kuthiwa umsolwa nabanye ababili, bangena epulazini iBoiling Fountain, bafuna ngodli imali, bekhombe owesifazane ngesibhamu.
Umyeni wowesifazane uBruno Muhl, 50, wadutshulwa walinyazwa, ngesikhathi ethekeka ekhaya ezithela phezu kwesehlakalo.
Abaphangi bakwazi ukubaleka nesamba semali engachazwanga, kanti kumanje uMuhl, uyelashwa esibhedlela.
Umsolwa kulindeleke avele ngaphambi kweNkantolo yeMantshi yaseNew Hanover, ubhekene necala lokuzama ukubulala, abanye ababili basagcwele amathafa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Baqala ukumdayisisa umzimba ena-11
2013-01-23 12:04
Cape Town - Intombazane eneminyaka engu-14 ubudala, ebihlukunyezwa ngokocansi, yaqala ukuthengiselwa amadoda kuze izowathokozisa ngocansi, eminyakeni emithathu eyedlule.
Umkhuba lona kuthiwa wabe ewenziswa ngunina ngoba ehlose "ukudla" ngaye.
Umthombo wamaphoyisa uthi ingane yaqala ithengiselwa amadoda ngesikhathi ineminyaka engu-11 ubudala, unina eyithengisa ngo-R20.
Sekuboshwe udokotela waseKapa kanye namadoda amathathu aseMossel
Bay, ekuthiwa bayathinteka kule ncithakalo.
Umshushisi uGeoffrey van Zyl utshele iNkantolo yeMantshi yaseKapa wathi ingane ineminyaka yenziwa isigqila socansi, ngaphambi kokuthi iphephandaba iDaily Voice, lidalule lolu daba.
Icala lingene enkantolo ngoLwesibili, abasolwa abahlanu bahlanganisa nomama wengane kanye nobaba wayo ongayizali.
Ubaba wengane ubhekene nelinye icala lokuyidlwengula.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Umehlokaboni ngosolwa kwelokubulalaComment on this story
NONTUTHUKO NGUBANE
SEKUBEKWE umehlo kaboni kaR20 000 kulowo ozoqhamuka nomkhondo kaMnuz Bongani Mkhize (osesithombeni) ofunwa ngecala lokubulala usomatekisi odumile eMbali, eMgungundlovu.
UMnuz Johannes Tshoba ongusomatekisi wabulawa ngoMeyi 10 nonyaka. Kulokhu kuhlaselwa kwasinda uNkk Ntombenhle Ndlovu ababenaye ngaleso sikhathi.
Ngophenyo lwamaphoyisa kwabanjwa uMnuz Mkhize ngala macala kodwa wadedelwa ngebheyili enkantolo yaseMgungundlovu, ngemibandela yokuba abuyele enkantolo kodwa wangakwenza lokho. Sekunesikhathi amaphoyisa ethungatha umsolwa kodwa engamtholi.
Okhulumela amaphoyisa maphakathi nesifundazwe uLieutenant Joey Jeevan ukuqinisekisile ukuthi uMkhize ufunwa uthuli ngamaphoyisa njengoba engaziwa ukuthi ucashe kuziphi izinkalo.
“Uphule imibandela yenkantolo neyamaphoyisa njengoba engaziwa ukuthi ubhacephi uMnuz Mkhize. Akatholakali ndawo nosekwenze amaphoyisa akhipha isamba sika-R20 000 kozoqhamuka nolwazi oluzoholela ekubanjweni kwakhe, bese eboshwa,” kusho uJeevan.
Onolwazi angathinta umphenyi waleli cala uWillem De Wet ku: 082 5561 378 noma uMoses Gasa ku: 071 481 3446. Noma ngubani ofisa ukuveza ulwazi ngaleli cala uyanxuswa ukuba ashayele le nombolo yamahhala: 08600 10111.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Uphele ngezinyembezi umcimbi eNdiya
2013-02-11 07:20
Allahabad - Kushone okungenani abantu abangu-18 ngesikhathi kusuka isidumo bagxobana ngezinyawo e-Allahabad, eNdiya, njengoba abenkolo yamaHindu bebebuya emfuleni lapho bekunomcimbi wezenkolo khona.
Ukugcwala ngokweqile esiteshini sesitimela kuwise ibhuloho lezinyawo, nokudale ukuthi abantu batatazele banyathelane, kusho isikhulu sikahulumeni, sacela ukungagagulwa ngegama.
“Ngingaqinisekisa ukuthi kushone abantu abangu-18 kwathi abangu-13 bathola ukulimala,” kusho isikhulu.
Njalo ngemuva kweminyaka engu-12, izigidi zabantu abangamaHindu zibuthelana e-Allahabad ukuyogubha iMaha Kumbh Mela, noma iGrand Pitcher Festival.
- Landela
IzindabaNews24 kuTwitter
- Reuters


text:
UMalema nguyena ubhongoza - Dlamini
2012-09-13 11:01
Johannesburg - Umbiko wangoLwesine uthi ukuqhubeka nokungaboni ngasolinye kubasebenzi nabaphathi eLonmin, nosekukapakela nakwezinye izimayini kudalwa ukwahlukana kwe-ANC, kanti baholwa nguJulius Malema phambli, kusho umengameli weCosatu uSdumo Dlamini.
Umholi womfelandawonye wezinyunyana utshele iBusiness Day ukuthi lokhu okuqhubekayo yinto ekade yahlelwa yilabo abanokwelukana eqenjini le-ANC.
Laba banethemba lokuthi bazodala umsindo ku-ANC ngaphambi kwengqungquthela yokukhetha ubuholi ezobanjelwa eMangaung ngoDisemba, ukuze iqembu liphoqeleke ukuba limsuse uJacob Zuma esikhundleni sokuba nguMengameli we-ANC.
"Siyakwazi futhi ukuthi kunabathile abakhokhela uMalema ngalokhu ukuze kufezeke izinhloso zabo,” usho kanje etshela iphephandaba.
"UMalema angaba umuntu ohamba phambili kodwa siyazi ukuthi bakhona abakhulu abamesekayo, yena nje kugadlwa ngaye.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuboshwe 2 ngokukhwabanisa amathenda eKZN
2011-06-30 16:46
Durban - Kuboshwe izikhulu ezimbili zenkampani ehlinzeka uhulumeni ngezidingo mayelana nokuthinteka odabeni lokukhwatshaniswa kwethenda lika-R15m, kubika isiteshi somsakazo i-East Coast Radio.
UMnyango wezeNhlalakahle KwaZulu-Natal uthi amalungu e-Andisa Unathi Investments kusolakala ukuthi enza okuphambene nomthetho ekutheni athole ithenda lenkampani yawo.
Ngokwesicelo salo Mnyango, uMnyango woMgcinimafa eKZN kanjalo namaphoyisa alwa nenkohlakalo, baphenye ngenkohlakalo yamathenda ekusolakala ukuthi iqhubeka kulo Mnyango.
Lokhu kuholele ekuboshweni kwabantu ababili ngoLwesithathu.
Lolu phenyo luyaqhubeka njengoba kulindeleke ukuthi kuboshwe abanye abantu.
- News24


text:
Bangu-32 000 abafesele izikhala ezingu-90
2012-12-28 12:51
Durban - Kulindeleke ukuthi lime ku-32 000 inani labantu abazobhalisela izikhala zomsebenzi ezingu-90 zamaphoyisa omgwaqo esifundazwe, kubika iphephandaba iThe Mercury ngoLwesihlanu.
Ngokwalo mbiko bangu-15 000 abantu abatheleke eHarry Gwala Stadium eMgungundlovu ngoLwesine ukuyohlolwa ukuthi bangakwazi ukugijima ibanga elingamakhilomitha amane ngemizuzu engu-30.
NgoLwesihlanu kulindeleke abantu abangu-17 000.
Ngokwalo mbiko, baningi abahlulekile kulokhu kugijima, njengoba abanye bekhale ngokukhathala bengakaliqedi ibanga elibekiwe.
"Lokhu kwenzeka nje amaholidi kaKhisimusi lapho sidla khona ngokunganaki, asibanga naso isikhathi sokuzilungiselela," kusho uNomathemba Cele, nobengomunye wabebezozama inhlanhla.
Abazokwazi ukuphasa ekugijimeni bazodlulela kwelinye iqophelo lokuhlungelwa umsebenzi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Choose which style of button you'd like on your webpage:
Lolu umsebenzi lufakwa ilayisensi ngaphansi kwale Layisensi Yakwa-Creative Commons ethi Qaphela Umnikazi-Ungayisebenziseli Ezentengiselwano-Yihlanganyeleni 3.0 E-United States.
Unengosi yakho yewebhu?
Kopishela lo mbhalo ongezansi engosini yakho yeWebhu ukuze izivakashi zakho zazi ukuthi iyiphi ilayisensi esebenza emisebenzini yakho.
Khetha okuqukethwe ebhokisini elingenhla bese ukukopisha. Noma, uthunyelelwe kona nge-imeyili. Need more help? Read our tutorial.
Creative Commons is a non-profit organization.
We need your support to continue providing these tools.
Donate today!


text:
Kungase kuphenywe uNathi Mthethwa
2013-02-25 16:21
Johannesburg - UMvikeli woMphakathi uThuli Madonsela, uhlela ukuphenya uNgqongqoshe woMnyango wamaPhoyisa uNathi Mthethwa, ngezinsolo ezithi usebenzise budedengu amandla, kusho inhlangano i-AfriForum.
Isikhulu esiphezulu kwi-AfriForum u-Ernst Roets, uthi baziswe lezi zindaba bebhalelwe incwadi.
"Incwadi ibiyimpendulo esikhalazweni esafakwa yi-AfriForum, ikhala ngendlela uMthethwa aziphatha ngayo ngesikhathi kuqhubeka umbhikisho wabasemapulazini, owabe ungomhla lulunye kuDisemba 2012.
URoets uthi uMthethwa wathi imashi ayikho emthethweni, phezu kokuthi babekade belitholile ilungelo lokubhikisha.
"Ungqongqoshe washaya indiva isinqumo senkantolo esabe sigunyaza umbhikisho. Kwathunyelwa amaphoyisa ukuthi ayoqinisekisa ukuthula nokuphepha."
Inhlangano ithi uMthethwa wazama ukuvimba umbhikisho ekutheni uqhubeke.
Umkhulumeli kaMadosnela uKgalalelo Masibi, ukuqinisekisile ukuthi uMadonsela uzophenya ngalolu daba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kwa-Renault benze okuncomekayo nge-Scenic entshaComment on this story
IMOTO: Renault Scenic
SEBEPHINDE bawukhulisa umndeni wakwa-Scenic kwa Renault ngokwengeza enye ingane entsha ezalwe ngo 2012.
Ngike ngangena emishinini yabelungu sengikhohlwe nya ukuthi konje kwakuyimuphi unyaka ifika okokuqala iScenic kuleli.
Ngigcine ngitholile ukuthi kwabe kungu 1996 okwaba unyaka wokushintsha kwezinto emkhakheni wezimoto ezingama multi-purpose vehicle (MPV).
Iqiniso elibuhlungu kodwa elaziwayo ukuthi iScenic iyona eyahlahla indlela kulesi sigaba sezimoto base beyalandela nabanye.
Lesi sigaba siya ngokukhula njengoba nakwa-Toyota bengazibekile phansi nge-Avanza, kwa-Peugeot bane 3008 okuyimoto yomndeni.
Ngokusho kukaFabien Payzan, oyi-Marketing Vice-President kwa- Renault South Africa sekudayiswe izimoto ezingu 3,9-million kuze kube yilesi sikhathi, kanti iScénic ne Grand Scénic zilokhu zihamba phambili ngokudayiswa emazweni ase-Europe.
Kulokhu kwa-Renault bakhiphe i-five seater Renault Scénic ne-seven seater Grand Scenic okuyizimoto abathi zakhelwe abantu abanemindeni emikhulu futhi abakukhonzile nokuzikhipha.
I-Scenic five-seater ayidle ngasimanga kodwa bazamile ukuthi bayishintshe ngaphambili bazama ukuyenza ibe sa-sporty, yase iqumba.
Okunye abakufakile amalambu i-LED daytime running asetholakala nakunoma iyiphi nje imoto (bayenza indaba kwa-Audi).
Angeke ngibadlele umona kwa-Renault kwezobuchwepheshe ngoba iScenic ka 2012 isezingeni uma kubhekwa kwezobuchwepheshe.
Zisuka nje ebhandeni bakwethulela injini engu 1.6 dCi Energy turbodiesel okusho ukuthi isebenzisa udizili.
Le moto idunyiswa ngebhathini iStop-and-Start. Lobu buchwepheshe buyatholakala nakwi-Grand Scénic Dynamique.
Angazi ukuthi lokhu abakushoyo kuyiqiniso kanjani uma bethi injini engu-dCi Energy iphakathi kwezinjini zeFormula One kanye nezinjini ezitholakala ezimotweni zabo abazisebenzisa emjahweni yasemaqaqasini i-Off Road.
Ngiyabavumela uma bethi le njini i-1.6 dCi Energy enamandla ukuzedlula zonke ezisesigabeni sayo njengoba ingu 96 kW kanye ne torque engu 320 Nm okusho ukuthi bengeze i-torque ngo 20Nm ngaphezulu uma uyiqhathanisa neye 1.9 dCi ethatha indawo yayo.
Ezinye izindaba ezimnandi ngama Scenic ka 2012 ukuthi kuzokwengezwa nenjini engu 2.0 dCi Auto kwi-Grand Scenic BOSE Edition ebikade kukhulunywa ngayo isikhathi eside.
Injini ebivele ikhona i-1.6 16v esebenzisa u-petrol (ethandwa kakhulu ngothisha) isazolokhu ikhona. Le Scenic iphuma nezihlalo ezinhlanu namandla enjini angu 83kW kanye ne-torque efinyelela ku 151 Nm.
Kwezokuphepha iphuma ne-ABS brakes ehambisana ne-Emergency Brake Assist (EBA) ne-Emergency Brake force Distribution (EBD), kanye ne-ESP stability control ehambisana ne Hill Start Assist.
AMANANI
– Scénic 1.6 Expression R259 900
– Grand Scénic 1.6 dCi Dynamique R324 900
– Grand Scénic 2.0 dCi Bose R379 900
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kusule isikhulu seLonmin
2012-12-28 10:42
Johannesburg - ILonmin [JSE:LON] ibike ukuthi isikhulu sayo u-Ian Farmer, nobethathe ikhefu emsebenzini kusukela ngo-Agasti ngenxa yokuhlatshwa ukugula, useshiyile kule nkampani.
USimon Scott nguye ozoqhubeka nokubamba isikhundla sikaFarmer kuze kube kutholakala umuntu ozongena kuso, kusho le nkampani engeyesithathu emhlabeni ukukhiqiza i-platinum.
Isimemezelo sangoLwesihlanu silandela unyaka ongabanga muhle kule nkampani kulandela ukuqubuka kweziteleka ezinodlame ezimayini zakuleli, nokushona kwabavukuzi eMarikana.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter


text:
UChavez uthi usezobuyela eVenezuela
2012-04-24 10:01
Caracas - UMengameli waseVenezuela uHugo Chavez useveze ukuthi uzobuyela kwelakubo kuleli sonto emuva kokuyothola ukulashelwa isifo somdlavuza eCuba., ngemizamo yokuqeda amahlebezi okuthi kumbulwa kwembeswa kuye.
"Uma uNkulunkulu evuma ngizoba seCaracas ngomhlaka-25 ku-Ephreli," kusho uChavez etshela isiteshi sethelevishini ngoMsombuluko, ekhuluma ocingweni.
Lo mholi, 57, uthe kuzodingeka ukuthi aphinde abuyele eCuba ukuze ayohlolwa aphinde athole nokwelashwa.
"Kunzima," esho. "Ungabuza noma ngabe ngubani oke walashwa nge-radiation therapy ukuthi kunzima kanjani, kodwa mina sengikude kakhulu nokwelashwa."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kuqhamuka Ingxabangxoza Kuxotshwa UKunonga Kuzakhiwo zeAnglican
lcele elikhokhelwa nguBishop Kunonga lithi lisemthethwandaba lapho elibikwa lizama ukuphikisa isinqumo esethulwayo.
Sithandekile Mhlanga
28.11.2012 18:52
WASHINGTON—
Amapholisa emthethwandaba ngoLwesithathu axotshe uBishop Nolbert Kunonga webandla leAnglican emahofisini alinkonzo eHarare kulandela isinqumo somthethwandaba we Supreme Court kuviki edluleyo esokuthi uBishop Chad Gandiya okhokhela elinye icele lalinkonzo nguye umkhokheli walo oqotho olelungelo lokusebenzisa imphahla ye Anglican.
Amapholisa emthethwandaba abikwa ekhuphele phandle impahla zikaKunonga labanye abakade sebesebenzisa izakhiwo zalelibandla njalo alinda lindawo.
Icele elikhokhelwa nguBishop Gandiya lithi uKunonga uphinde wabuyela emahofisini la njalo abantu abehamba labo batshaye amapholisa abelindile.
IStudio 7 kayenelisanga ukukhuluma lecele elikhokhelwa nguBishop Kunonga ngaloludaba ngoba iziphathamandla zalo zisithi zisemethethwandaba, lapho ezibikwa zizama ukuphikisa isinqumo esethulwayo.
Ukuhlaziya loludaba, iStudio 7 uxoxe lo lomfundisi Useni Sibanda, isiphathamandla seZimbabwe Christian Alliance, eyayingumlamlankunzi kuloludaba.
USibanda utshele uSithandekile Mhlanga ukuthi kufanele uBishop Kunonga aziphumele kulezizakhiwo kulokuthi akhutshwe ngendlela engalasithunzi ngamapholisa emthethwandaba.
Ingxoxo LoMfundisi Useni Sibanda


text:
UZuma wayexhaswa ngapha nangapha - Umbiko
2012-12-07 10:01
Johannesburg - Umbiko oyimfihlo womcwaningi mabhuku uthi baningi abantu abaxhasa ngezimali uMengameli uJacob Zuma, kuze ezokwazi ukuphila impilo ewubukhazikhazi.
Iphephandaba iMail & Guardian libike lathi ingaphezu kuka-R8 million imali ekwaxhaswa ngayo uZuma.
Lo mbiko kuthiwa ubulokhu ufihliwe, nangesikhathi iNhlangano yezikuShushisa ihlela ukubeka uZuma amacala.
Umbiko wakwa-KPMG uthi uZuma "ngusopolitiki othobekile", owamukela imali kubantu abafana nosomabhizinisi uSchabir Shaik kanye noNelson Mandela - ekuthiwa wamsayinela isheke lika-R1 million, ngemuva kokuthi ekhishwe esikhundleni sokuba yiPhini likaMengameli, ekhishwa yiloyo owabe enguMengameli uThabo Mbeki, ngoJuni ka-2005.
Ngalesi sikhathi kuthiwa uZuma wayekweleta ibhange imali elinganiselwa ku-R400 000.
Abanye ekuthiwa bamxhasa ngemali bahlanganisa osomabhizinisi uJurgen
Kögl, Vivian Reddy, umshana wakhe uKhulubuse Zuma, izinkampani iThomson-CSF
(okumanje isibizwa ngeThales) neFerrostaal.
Amabhange nawo kuthiwa ayenza konke ukuzama ukusiza uZuma, yize kwabe kucaca ukuthi ubhekene nenkinga yezimali.
Umbiko lona wabe uyingxenye yobufakazi obahlanganisa wuphiko loFezela ngonyaka ka-2006.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ululama kahle uMandela - Umbiko
2013-01-02 15:07
Johannesburg - Uqhuba kahle kakhulu ekululameleni ekhaya owabe enguMengameli uNelson Mandela, kusho iHhovisi likaMengameli ngoLwesithathu.
“Akukho okutheni esesike sakwamukela kuvela ngakodokotela. Sikholwa wukuthi konke kuhamba ngendlela. Welulama kahle uTata,,” kusho okhulumela umengameli uMac maharaj.
UMadiba welashelwa ekhaya lakhe eliseHoughton, eGoli, ngemuva kokudedelwa esibhedlela ngasekupheleni kwenyanga kaDisemba.
Waphuthunyiswa esibhedlela eGoli, esuka ekhaya lakhe eliseQunu, ngesikhathi exinwa wukugula, mhlaka-8 Disemba.
Odokotela bathola ukuthi unenkinga emaphashini, inkinga lena kuthiwa ingumphumela wesifo sofuba esamhlasela ngesikhathi edonsa ejele iminyaka engu-27.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Uboshiwe obanjwe namakhebula
2013-01-23 16:33
Johannesburg - Ikhalelwe ngamasongo kaSigonyela indoda ebanjwe namakhebula akwaTelkom, angaba yinani lika-R60 000.
Umsolwa ubanjwe eseQueenstown, kusho amaphoyisa ase-Eastern Cape, ngoLwesithathu.
Umsolwa oneminyaka engu-48 ubudala, ubanjwe ezama ukudayisa lamakhebula endaweni edayisa izinsimbi, kusho uLieutenant-Colonel Pumzile Makaula.
Amakhebula ebiwe endaweni yase-Elliot, umsolwa ugqunywe esitokisini samaphoyisa, kulindeleke aye enkantolo ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kusungulwe ikomidi yezemfundo ephakeme
2013-01-23 14:05
Johannesburg - Sekusungulwe ikomidi elizobhekelela ukwenziwa kwezingquzuko emanyuvesi, kusho uNgqongqoshe weMfundo ePhakeme uBlade Nzimande ngoLwesithathu.
"Ngiyajabula namhlanje ukumemezela ukusungulwa kwekomidi elizobhekelela izinguquko emanyuvesi omphakathi aseNingizimu Afrika,” usho kanje ekhuluma nezintatheli eGoli.
"Igama lekomidi lide kakhulu, ngakho silinqamulelile.”
Uthe ukwenziwa kwekomidi kungezinye zeziphakamiso ezenziwa kulandela uphenyo olwalumayelana nokucwasa okukhona emanyuvesi, kulandela isigameko esenzeka enyuvesi yaseFree State (UFS) ngo-2008.
Ngaleso sikhathi kwabonakala i-video ekhombisa abasebenzi base-UFS beguqiswe ngamadolo bedliswa ukudla okunomchamo, okuyisenzo esenzeka ezindlini zenyuvesi ezihlala abafundi besilisa, iReitz.
UNzimande uthe leli komidi lizobheka inqubekelaphambili mayelana nokwenziwa kwezinguquko emanyuvesi liphinde limluleke ngemigomo yokuqeda ubandlululo, ukucwasa ngobulili kanye nezinye izindlela zokucwasa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bashoda kakhulu odokotela elimpopo - SAIRR
2013-01-17 14:07
Cape Town - Isifundazwe saseLimpopo sinezikhala eziningi zodokotela, njengoba amaphesenti eqopha ukuthi zingu-86% izikhala zomsebenzi uma kuqhathaniswa nezinye izifundazwe, kusho ucwaningo olwenziwe ngabakwaSA
Institute of Race Relations.
ILimpopo ilandelwa yiNorthern Cape enesilinganiso esigu-57%, kube yi-Eastern Cape yona enezikhala eziyisilinganiso esingu-48%, isifundazwe esinezikhala ezincane kakhulu yiNorth West, enezikhala eziku-26%.
Abakwa-SAIRR bathi ezweni lonkana kunezikhala zodokotela eziku-56% ekulindeleke bangene ezikhungweni zikahulumeni.
Izibalo ziqhubeka zithi iLimpopo inezikhala eziningi zamanesi ekumele zivalwe, lezi zibalo zimi ku-68%, kulandele i-Eastern Cape ngo-67%,
kube yiFree State ngo-47% bese kuphinda kugcina iNorth West ngo-12%.
Ezweni lonke, siku-46% isibalo samanesi ekumele baqashwe ezikhungweni zikahulumeni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Makulindwe uphenyo ngeNkandla - Umhlaziyi
2013-01-30 12:03
Durban - Umhlaziyi wezepolitiki uthi amaqembu aphikisayo angase asebenzise udaba lokuqiniswa kwezokuphepha emzini kaMengameli uJacob Zuma eNkandla ukuheha abantu ngaphambi kokhetho lwangonyaka ozayo, kubika iNewswatch.
UNgqongqoshe wezemiSebenzi yoMphakathi uveze ukuthi uhulumeni usebenzise u-R206 million ngesikhathi eqinisa ezokuphepha emzini kaZuma osenyakatho neKwaZulu-Natal.
Imali yomphakathi ikhokhele izidingo zomsebenzi, yakhokhela abeluleki yafaka namawindi angadubuleki.
Uphenyo luphinde lwaveza ukuthi kunezinsolo zokuthi kukhona okungahambanga ngendlela ngesikhathi kukhishwa ithenda yokwenza lo msebenzi.
Umhlaziyi wase-UKZN uZakhele Ndlovu uthi abantu baseNingizimu Afrika kuzomele balinde umbiko woMvikeli woMphakathi kanye nowomcwaningi mabhuku jikelele ngaphambi kokuba baziphumele nezinqumo zabo ngalolu daba.
"Uma lezi zikhungo seziwuphothulile umbiko, sesingaqala ke sikhulume ngokuthi uMbuso ulusingathe kanjani lolu daba.
"Khumbula ukuthi isahluko 9 soMthethosisekelo sithi isikhungo sizimele ngakho kulindeleke ukuba singachemi. Uma sezisenzile isinqumo ngalolu daba, sesingakhuluma ke,” usho kanje.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
‘Ngiyosabela noma yinini uma ngibizwa’Comment on this story
LUNGILE MAJOKA
USTEVE Komphela usamile ekutheni uyosabela noma yinini uma ebizwa yiSafa ukuthi azosebenzela isizwe yize engazange ayingene eyokuthatha isikhundla sokuba yi-Technical Director abesinikwa yile nhlangano, waqoka ukubuyela eqenjini lakhe iFree State Stars.
Ubenikwa lo msebenzi emva kokukhala ngaphansi kuGordon Igesund abebebanga naye umsebenzi wokuqeqesha iBafana Bafana.
“Akusisona isizathu esisodwa esenze ngangawuthatha lo msebenzi. Ngemuva kokuxoxisana noRobin Peterson (isikhulu esiphezulu kuSafa) sivumelene ngokuthi kungcono ngibuyele kuFree State Stars ukuze kube nenqubekela phambili. Ngicabanga ukuthi lesi yisinqumo esihle kimina,” kusho uKomphela izolo ntambama esendleleni eya ekhempini ye-Ea Lla Koto.
Akafunanga ukungena endikimbeni yokungawuthathi umsebenzi wokuba usomaqhinga weSafa kodwa imenenja yakhe, uTim Sukazi, utshele leli phephanda ukuthi lokhu bekuzomnqinda uKomphela njengomqeqeshi osemncane osafuna ukukhula.
Nokho kube nokushayisana kwezinkulumo phakathi kwalaba uma uKomphela esebuzwa ukuthi ngabe akanqabanga ngoba bekuzoba nzima ukuthi kukhonye izinkunzi ezimbili, yena no-Igesund, okuyinto evezwe nanguSukazi. Esezikhulumela yena lo mqeqeshi obeke iFree State Stars endaweni yesithupha ku-Absa Premiership ngesizini edlule, ukuhlabe wakuhlikiza ukuthi bebezoshayisana ngemibono no-Igesund.
“Kuyadumaza ukuthi kukhona abantu abacabanga ngaleyo ndlela. Ngiyabazwela impela abathi ngicasulwe wukungawutholi owokuqeqesha. Angilona uhlobo lomuntu obambelela kokubi. Sonke isimo engibhekana naso siyangikhulisa.
“Ngisasho namanje ngiyohlale ngizimisele ngokuthi ngisabele uma iSafa ingidinga ukusiza isizwe. Isimo ebesikhona njengamanje yisona esingenze ngathatha lesi sinqumo. Ngakhuliswa ngaphansi kwesandla esihle. Ngiyakwazi ukuhlonipha umsebenzi womunye umuntu,” kusho lo mqeqeshi onekhono lokubeka ngesisoka.
Uthe okumkhathaza kakhulu wukuthi abantu abasho okubi ngaye abakaze basebenzisane naye kodwa bakhuluma besezintabeni.
“Bazobhiyoza labo abebevele bengafuni ngithole umsebenzi nalabo abebengibhekile baphatheke kabi.”
UKomphela ubonge abaphathi beFree State Stars ngokumbekezelela kukhona konke lokhu njengoba eseyoqedela inkontileka yakhe yonyaka emsalele.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.